text:
Troika sì, troika no: al è chest il dubi che al afliç la Slovenie e chei altris membris de Union Europeane. I vertiçs Ue, di fat – dopo Grecie, Irlande, Portugal, Spagne e Cipri – a podaressin cjatâsi devant di un altri câs di paîs ”insolvent”, di salvâ dal crac. Ae Slovenie i restin dome pocjis setemanis par convinci la Comission Europeane di jessi in stât di saltâ fûr de crisi cence aiûts esternis. Di fat, l’esecutîf Ue al à fissât al prin di Otubar la scjadince che dentri di chê la Slovenie e à di adotâ misuris zovevulis che i permetin di eliminâ l’ecès di deficit public dentri dal 2015, ripuartantlu sot dal limit dai parametris di Maastricht, fissâts al 3% dal Pil. Cun di plui, dentri dai 15 di Otubar, la Slovenie, tant che ducj chei altris paîs de Union Europeane, e varà di someti al tamês de Comission Europeane il propri belanç di prevision.
I numars intant a fevelin clâr: il debit public sloven al passarà chest an, pe prime volte, il limit dal tratât di Maastricht dal 60% dal Pil, e al podarès rivâ al 70%, cjapant in considerazion lis spesis pal risanament dal propri sisteme bancjari, une des causis principâls de crisi finanziarie slovene. A prime viste, soredut se paragonâts a chei dal stât talian – dulà che il debit public al à passât il 130% -, chescj valôrs no somein cussì preocupants, ma al va calcolât il trend negatîf: intal 2008 il debit public sloven al rivave al 22% dal Pil (8,1 miliarts di euros), cinc agns plui tart al à passât za il 60% (plui di 20 miliarts di euros), par un aument percentuâl dal 278%. Intal stes periodi, il Prodot interni sporc sloven al à patide une riduzion dal 12% cirche. Cun di plui, i dâts statistics a evidenziin un altri sbassament dal Pil intal prin semestri dal 2013. Dâts preocupants ancje par ce che al tocje la disocupazion: i cence lavôr di lunc periodi (24-35 mês) sul tacâ de crisi a jerin pôc mancul di 6.000, cumò a son cuasi dopleâts, intant che il numar totâl di disocupâts tra il Lui dal 2012 e il Lui dal 2013 al è cressût dal 9,6%.
La Slovenie salacor no si è fate cjatâ pronte a frontâ la crisi finanziarie, dal debit e dal stât sociâl. L’andament demografic al à dimostrât za prime dal principi de crisi globâl, la impussibilitât de bande dal Stât di lâ indevant a cuvierzi lis spesis necessariis par garantî ducj i dirits sociâi previodûts de leç. La Slovenie e je ancjemò ae ricercje de strade juste par rilançâ la sô economie. La politiche dal sparagn e de austeritât, domandade da vertiçs europeans, cussì come in altris paîs, no à prodot i risultâts sperâts. I citadins slovens, lâts in masse plui voltis intes stradis a protestâ cuintri i tancj tais, cuintri i rapresentants politics, la pocje trasparence intes istituzions, cuintri i grancj imprenditôrs, a àn patide la riduzion dal propri standard di vite, i dirits sociâi a son calâts e dut chest dal sigûr nol à judât nancje la economie che, almancul pal moment, no mostre nissun segn di riprese. Impresis che a sierin, debits che a cressin, la societât che si divît simpri di plui su la base dal redit e de capacitât di acuist. Considerevule la percentuâl des personis che a vivin disot dal limit di puaretât o che a riscjin la esclusion sociâl: intal 2012 e je rivade al 19,6%.
I cinc agns di crisi in Slovenie a son stâts caraterizâts ancje de instabilitât politiche. Trê i guviers che a àn provât a puartâ il paîs viers la riprese: chel vuidât di Borut Pahor, chel di Janez Janša e l’ultin di Alenka Bratušek. Cualis sono stadis lis misuris proponudis? Tai de spese publiche, riduzion des paiis publichis, riforme dal sisteme pensionistic (cul aument de etât pensionabile), riforme dal marcjât dal lavôr, aument de Ivz dal 20 al 22%, lote potenziade ae evasion fiscâl, imission sul marcjât di 15 aziendis e bancjis a partecipazion statâl (tant che Adria airways e Telekom), adozion de regule di aur fiscâl (o sedi la paritât di belanç metude tant che norme costituzionâl), introduzion di une gnove tasse sui imobii. Chescj a son dome cualchidun dai intervents adotâts intai ultins agns o che a stan par jentrâ in vore intai mês prossims. Evitade, ma dome pal moment, la misure ad hoc clamade ”tasse su la crisi”. Fondamentâl pe Slovenie e sarà però soredut la prove di risanament dal sisteme bancjari: la strade tacade e je chê dal model “bad bank”: ven a stâi, la creazion di une gnove societât che i vignaran passadis lis soferencis sui credits dal setôr. I asset “tossics”, che a rivaressin a plui di siet miliarts di euros, a varessin scugnût za jessi cedûts ae bad bank, ma la Comission europeane, preocupade de reâl sume dai credits in pericul, e à domandât un rimant dal trasferiment, almancul fin al completament dai stress test. Lis bancjis, une volte netadis, a podaressin contribuî al rilanç de economie cuntune juste politiche creditizie. Intant però si fevele za di une pussibile domande di aiût finanziari limitât al setôr bancjari, cussì come che al è stât fat pe Spagne, tant che alternative al intervent de troika.
A ben che la crisi de Slovenie e vedi origjins diviersis (crisi dal sisteme bancjari e no dal debit public), o osservìn duncje cemût che, devant des rigjiditâts imponudis de adozion de monede uniche, lis misuris adotadis de politiche – sedi di centridiestre che di centriçampe – a sedin dal dut di podê soreponi a chês adotadis in Italie. Argoment che al varès di indusi une riflession propit sul rûl, simpri mancul inovatîf e simpri plui costret a viazâ su binaris prefissâts, de politiche a nivel european. ❚
✒ Tjaša Gruden
SLOVENIE. Sul ôr de insolvence: la dificile situazion dal belanç sloven............
Troika sì, troika no: al è chest il dubi che al afliç la Slovenie e chei altris membris de Union Europeane. I vertiçs Ue, di fat – dopo Grecie, Irlande, Portugal, Spagne e Cipri – a podaressin cjatâsi devant di un altri câs di paîs ”insolvent”, di salvâ dal crac. Ae Slovenie i restin dome pocjis setemanis par convinci la Comission Europeane di jessi in stât di saltâ fûr de crisi cence aiûts esternis. Di fat, l’esecutîf Ue al à fissât al prin di Otubar la scjadince che dentri di chê la Slovenie e à di adotâ misuris zovevulis che i permetin di eliminâ l’ecès di deficit public dentri dal 2015, ripuartantlu sot dal limit dai parametris di Maastricht, fissâts al 3% dal Pil. Cun di plui, dentri dai 15 di Otubar, la Slovenie, tant che ducj chei altris paîs de Union Europeane, e varà di someti al tamês de Comission Europeane il propri belanç di prevision.


c: text/html

text:
Ufiertis di lavôr de setemane
DOMENIE 5/10/2014
Tiliment: i sindics a denunziin che da 20 agns a son fers 41 milions di euro. La int crote si bute inte aghe cun la vuate par cjapâju a plui podê.
LUNIS 6/10/2014
Simona Ventura al Stadi Friuli par beneficence. I fasìno cussì tant dûl?
MARTAS 7/10/2014
In provincie di Udin dîsmîl domandis par un puest di aspirant bidel. A son agns che si preparin compilant la Setemane Enigmistiche.
MIERCUS 8/10/2014
Un bordel austriac al è deventât un centri di ospitalitât par imigrâts. Cumò o capìn parcè che l'imigrazion e je aumentade cussì tant in pôc timp.
JOIBE 9/10/2014
E je la crisi, Lignan al sbasse i presits. Chel chi al è propit il moment just par fâlu.

robotstxt: allowed

filter: keep


text:
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini
“In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di un tierç. Ma ce autôrs! La triangolazion Pasolini-Bellina-Floramo nus puarte a stazâ trê gjernaziis de leterature e de culture di chenti. Cu la sperance, anzit la sigurece, di dâ sburt a une gnove vision di un om complès che in vite tancj a mandavin al diaul e cumò ducj a celebrin tant che un santut di tignî te sachete e di tirâ fûr in câs di vuere”.
Miercus ai 2 di Novembar aes 6 di sere (18:00) li dal Salon di Palç Belgrado, Place Patriarcato 3 a Udin
A intervegnin: Tiziana Gibelli – Assessore ae culture F-VG | pre Roberto Bertossi – Glesie Furlane | Agnul Floramo – Storic | Walter Tomada – diretôr de La Patrie dal Friûl | Dree Valcic – President de Clape di Culture Patrie dal Friûl |
Jentrade fin a esauriment dai puescj


text:
I events dolorôs des ultimis setemanis in Abruç nus àn dât ancjemò un esempli di ce che e je «la braure furlane». Cualchi numar de Patrie indaûr o vevin intervistât il president de AFDS (Associazion Furlane Donadôrs di Sanc) Renzo Peressoni, che nus veve spiegât, dâts ae man, che il Friûl e je la prime regjon taliane in fat di donazions di sanc. Secont lui, chest fat al è dât de grande sensibilitât dal popul furlan daspò lis tantis soferencis patidis (taramot, vueris, e v. i.).
Po ben, al è un altri don che, ancje se inmò cuntune cierte dificoltât, i furlans a san «regalâ»: i orghins. O vin sintude la presidente regjonâl de Associazion Donadôrs di Orghins F-VJ Onlus, la dotore Gloria Aita.
LA NASSITE_ Nassude uficialmentri ai 15 di Avrîl dal 1976 a Udin, la associazion e intindeve sedi rinfuarcî la solidarietât e la culture dal don, che difondi il concet di prevenzion des malatiis.
Di in chê volte e je cressude simpri di plui, no cate che no si sinti a fevelâ dispès di donazion di orghins e che la stampe e i mass media no tratin chest argoment cu la juste atenzion.
Par chest motîf, un dai prins pas che a son stâts fats al è stât chel di informâ e di sensibilizâ i citadins, partint propite dai bancs di scuele, informant i zovins sui stîi di vite corets par restâ in salût, sui dams dal alcul e des droghis. Une prevenzion duncje a 360°, par tutelâsi in câs di une dibisugne, magari cussì no, di traplant.
Par chel che al rivuarde l’aspiet legjislatîf, in Italie la leç plui incisive e je la n. 91 dal Avrîl 1999: cun chê, si invidin lis associazions di volontariât a sensibilizâ la popolazion par difondi une corete informazion. Cun di plui, la regjon Friûl-Vignesie Julie e à emanade une norme che e proviôt la assunzion des spesis funeraris e di traspuart pai donadôrs, par slizerî i disasis ai familiârs.
PROGJETS_ Par cumò a son in at progjets ministeriâi e regjonâi che a dimostrin une volontât des istituzions di intensificâ lis ativitâts di formazion intes scuelis e intai sportei comunâi, l’inzornament dai miedis di base e chel des Fuarcis Armadis. Cun di plui, si ponte su la formazion di mediatôrs culturâi par sensibilizâ i gnûfs citadins. Ma lavôr chi in Italie a ‘nd è inmò tant di fâ, nus spieghe la dotore Aita, no si rive ancjemò a dâ une informazion corete, a superâ i lûcs comuns e a fâ un pocje di clarece su tancj aspiets che a rivuardin i traplants, e, soredut, sui procediments di declarazion di muart cerebrâl e su lis relativis proceduris sanitariis.
Di fat, ancje dopo la leç numar 91/99, e je mancjade la emanazion dai decrets atuatîfs che e à di fat rindude inutile la leç che e voleve un coinvolziment gjenerâl dai citadins sul teme de donazion.Inmò no esist la atuazion dal assintiment cidin, o ben che se un nol declare nuie in automatic al deventi donadôr ae sô muart. Duncje, i unics mûts al dì di vuê par donâ i orghins a son:
– une declarazion scrite;
– la donocard, un tesserin distribuît cence spesis de ADO-F-VJ che al à dentri i dâts anagrafics, il codiç fiscâl, il numar di un document di identitât e la manifestazion di volontât al don dai orghins;
– il consens dai familiârs plui strets.
LA DIFUSION_ Ma cemût si movie la associazion? Cu la sensibilizazion a ogni nivel, come che o vin za dite, massime viers i zovins che, daûr de opinion de dotore Aita, a rispuindin une vore ben a lis tematichis dal don. Ma nus la responsabile nus vise ancje che al è impuartant fâ rêt, condividi cun altris associazions lis ativitâts, come cun chê dai traplantâts e dai familiârs dai donadôrs, o ancje cu la AFDS. Buine ancje la colaborazion cu la Federfarma e cul Ordin dai Farmaciscj. E je essenziâl – al è clâr – ancje une sinergjie cul Centri Regjonâl Traplants.
Une colaborazion resinte si è strenzude cu la Universitât dal Friûl: di fat, la retore Cristiana Compagno e à dât bon acet ae propueste de ADO e de AFDS di vierzi la Universitât a incuintris di informazion, e ancje il Consei dai students al à condividude la linie de retore.
PRIMÂT_ Cualchi dât in particolâr sul Friûl: intal 2008 o vin otignût il primât nazionâl di donadôrs cul 32,9 par milion di popolazion. Dal inizi de ativitât di prelêf in regjon, i donadôrs a son stâts plui di 500 e tal 2005 al è stât passât il travuart dai 1.000 traplants.
I traplants di cûr fin vuê a son stâts plui di 400; tal 2008, chei di fiât a son stâts 30 e 40 chei di rognon. Tai prins trê mês dal 2009, a son stâts fats 21 traplants di rognon, ancje tra vivents, ridusint i timps di spiete di siet mês: i plui bas a nivel nazionâl.
Par concludi, la dotore Gloria Aita e sosten che chescj risultâts slusints a son dâts de gjenerositât dal popul furlan che no si sparagne tes dificoltâts, ma ancje de fiducie intes struturis sanitaris dulà che si cjate professionalitât e umanitât.
Venusia Dominici
SPECIÂL – Ti vuei… donâ............
I events dolorôs des ultimis setemanis in Abruç nus àn dât ancjemò un esempli di ce che e je «la braure furlane». Cualchi numar de Patrie indaûr o vevin intervistât il president de AFDS (Associazion Furlane Donadôrs di Sanc) Renzo Peressoni, che nus veve spiegât, dâts ae man, che il Friûl e je la prime regjon taliane in fat di donazions di sanc. Secont lui, chest fat al è dât de grande sensibilitât dal popul furlan daspò lis tantis soferencis patidis (taramot, vueris, e v. i.).


text:
Sclûse: la fontane
Home Trois Troi Furlan Otave tape Sclûse Foto 4
Prato di Resia - Dogna
Località attraversate
- 1 Prât di Resie
- 2 Racolane
- 3 Sclûse
- 4 Dogne
"Mandi - Te mans di Diu", a son lis peraulis incidudis in lenghe furlane su la fontane, jessint dal paîs viers Dogne.
L'autôr Eligio D’Ambrosio di Cjasteons di Strade al à volût saludâ cussì ducj chei che a fermin a bevi la aghe de fontane: O sin intes mans di Diu.
Steme comunâl
di Sclûse
Prato di Resia - Dogna
Località attraversate
- 1 Prât di Resie
- 2 Racolane
- 3 Sclûse
- 4 Dogne
Steme comunâl
di Sclûse
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Ae fin e je lade cemût che si temeve. Cuntun vôt che nol amet discussions (30 sì, 1 no e 3 astignûts), il Consei di aministrazion des Latariis Furlanis al à dit di sì ae fusion cun Granarolo, preferint il matrimoni cul colòs des cooperativis emilian invezit che il plan industriâl metût a pont, a timp di record ancje se in “zone Cesarini”, dal Consorzi agrari, che pûr al veve cjatât il gradiment de Regjon e des parts sociâls. Il plan dal Consorzi di Basilian al poiave su cuatri pilastris: rimunerazion dal lat ai conferidôrs a presits di marcjât; valorizazion dai implants (intai ultins 3 agns a son stâts invistîts ben 5 milions, in gracie ancje di contribûts regjonâi, visìnsal); riduzion dal soreplui; e gjestion di une “masse critiche” di lat furlan valorizât di prodots dal teritori. A dut chest si à dit di no, assegnant di fat l’asset plui impuartant – la Dop Montâs – a Granarolo.
La vicende des Latariis Furlanis e va in cubie cuntune altre vicende che e cjape dentri dut il Friûl, chê dal plan di delocalizazion di Electrolux, che intai intindiments de multinazionâl svedese al metarès a pericul ancje il futûr dal implant di Purcie. Cuintri i progjets di delocalizazion a son za stadis inviadis taulis di confront e si pense a meti in cjamp un biel pocjis di risorsis publichis par butâ jù i coscj di produzion e evitâ il trasferiment in Polonie. Consecuencis, chestis, des riformis mai metudis in vore di agns e di un coni fiscâl che al fâs aromai cambiâ idee a cui che, dal forest, al volarès invistî intal nestri Paîs. Al è ancje vêr che il Friûl ocidentâl si è intai agns poiât une vore su la presince di Electrolux, tant che cumò il pericul delocalizazion al è ancjemò plui grâf parcè che al va a colpî ducj i setôrs leâts ae subfornidure e ai servizis. La presince de multinazionâl sul teritori e la consecuente “trancuilitât” inte domande, no à sburtât tantis impresis a cirî altris marcjâts, ancje se la cualitât dai prodots realizâts a Pordenon si è man a man dimostrade simpri plui facile di agredî de bande di Paîs a cost dal lavôr plui bas. Tant che ogni multinazionâl, Electrolux no fâs calcui sentimentâi. Ce che al sucedarà cun Granarolo, si viodarà. Ma ciertis liniis a somein za ben claris. Di viodi, invezit, se il progjet dal Consorzi Agrari al rivarà a valorizâ pardabon e in maniere juste risorsis locâls. Nol sarès mâl.
E propri intant che si discuteve dal câs Electrolux, la Confartesanât regjonâl nus à ufiert un altri element di riflession. Intal ultin an, il numar des impresis ativis al è calât di 341 unitâts: a son 979 chês sparidis intal ultin trieni e ben 2.025 chês in mancul, rispiet al pic dal principi dal 2006. Il compart – al à dit il president di Confartesanât Fvj, Graziano Tilatti – al à pierdût tal 2013 cirche 3mil lavoradôrs, «numar plui alt, ma salacor di mancul impat mediatic a pet dai soreplui previodûts in regjon ae Electrolux. Nissune polemiche – al à precisât daurman Tilatti -, ma o volaressin che e vignìs condividude ancje la nestre bataie in difese des piçulis impresis e dal artesanât. Cetantis Electrolux coventino par che cualchidun al tachi a interessâsi dal setôr e dai artesans restâts cence lavôr?» .
Tilatti, inte sô relazion anuâl, al à marcât ancje cemût che il stanziament sul belanç regjonâl 2014 pes dîs liniis di incentîf aes impresis artesanis al sedi pâr a zero, a front di un bisugn – par finanziâ fin a 100 progjets di ricercje – che al rive a 3,5 milions di euros. Intant, il teritori al svent (Latariis Furlanis a Granarolo) o si svent (concessions a Electrolux: ma a front di cualis ciertecis e garanziis? Lu scrîf il stes “Il Sole 24Ore”, di aree confindustriâl: “Intal negoziât complès cun Electrolux al covente no dome subî lis domandis de multinazionâl, ma ancje verificâ che cheste e rilanci, introdusint intes sôs fabrichis talianis mioraments organizatîfs”).
Sarìno bogns di scomençâ a finîle di subî e a crodi intes potenzialitâts – enormis e no esprimudis – dal Friûl? ❚
Linux
CJARGNE VIVE. La colonizazion dei impresis e va indenant............
Ae fin e je lade cemût che si temeve. Cuntun vôt che nol amet discussions (30 sì, 1 no e 3 astignûts), il Consei di aministrazion des Latariis Furlanis al à dit di sì ae fusion cun Granarolo, preferint il matrimoni cul colòs des cooperativis emilian invezit che il plan industriâl metût a pont, a timp di record ancje se in “zone Cesarini”, dal Consorzi agrari, che pûr al veve cjatât il gradiment de Regjon e des parts sociâls. Il plan dal Consorzi di Basilian al poiave su cuatri pilastris: rimunerazion dal lat ai conferidôrs a presits di marcjât; valorizazion dai implants (intai ultins 3 agns a son stâts invistîts ben 5 milions, in gracie ancje di contribûts regjonâi, visìnsal); riduzion dal soreplui; e gjestion di une “masse critiche” di lat furlan valorizât di prodots dal teritori. A dut chest si à dit di no, assegnant di fat l’asset plui impuartant – la Dop Montâs – a Granarolo.


text:
Ce vuelial dî colâ dentri di un cuadri, esplorâ lis penombris di un afresc,
fâ vivi une statue, sintî ce che nus conte une ancone, une miniature, une stampe? Cheste rubriche e puarte ae scuvierte des oparis di art che e je siore la Patrie,
ma lis conte dal didentri, cu la vôs dai lôr protagoniscj, intun zûc gnûf e intrigant.
Giuliana Fonzar e je une artiste furlane cetant inovative e interessante. Di timp, e je daûr a esplorâ une tecniche che si clame “patchwork pitoric”. Cuntune pazience infinide e recupere tocuts di tele di dute chê mont di peçots che a restin dismenteâts par agns tai scansei di cjase: bleons, maiutis, golarinis, façolets, suiemans. Materiâi diferents par colôr, grane, consistence. Dopo vêju fats a blecs e strissulis, e cûs insiemi i tocs par dâ vite aes sôs figuris. La operazion e podarès someâ une “recherche” proustiane impegnade a cirî fruçons di vite passade par trasformâju in sensazions, emozions, alfabets misteriôs vignûts fûr des pleis di un imagjinari fecont e gjenerôs. Un lavôr resint de autore furlane, intitulât “Oltre i confini della fisica”, al è stât selezionât a rapresentâ la Italie inte suaze dal “Contest EQA 2018” (e cu la Fonzar, ancje altris siet artistis), che si davuelzarà a Birmingham, e che al sarà destinât par doi agns a zirâ in Europe.
Lis tematichis plui dongje de sensibilitât di Giuliana Fonzar a son peadis ae rapresentazion di une realtât che dome in aparence e descrîf une prospetive obietive e concrete: ambients, architeturis, cjamaris, zardins a fasin simpri di fonts a figuris umanis che a strissinin l’osservadôr intune dimension alternative, provocatorie, là che il voli interiôr al vinç simpri sul element razionâl, e lu cjape dentri, presonîr dal contest che aromai lu oblee a sgarfâ dentri des pleis plui scuindudis dal so cûr. I cuadris a deventin cussì puartis viertis su la profonditât dai siums, e dut ce che si viôt e che si contemple al cjape sù un valôr simbolic potent e inmagant. In particolâr, si percepìs une atenzion grande e straordenarie pal mont feminîl, esplorât in dute la sô fuarce evocative e sensuâl. Lis feminis rapresentadis de artiste – dispès ispiradis di personis reâls, che cun jê a àn inmaneât un rapuart di amicizie e di esperiencis condividudis – a son traviersadis di une cjarie emotive fuarte che e fonde la sô energjie intune dimension pre logjiche e junghiane.
Il cuadri che al inspire la storie di chest mês si clame “Claudiana” (grant 47 centimetris par 59). Realizât tal 2107 cu la tecniche dal “patchwork pitoric”, al rapresente une femine dominante, plui sensuâl che no agressive, ancje se e ten un scorein inte man. Ae delicatece dal profîl de muse, a pene sfilât, i fâs cuintri la materialitât poderose dal sen discrotât e la curve feconde dai flancs. Un rincjin, un braçalet e un medaion a sugjerissin di pensâle tant che une siore elegante, salacor de buine borghesie, braurose dal so stât sociâl. Ma la pose anticonvenzionâl, trasgressive, stramontante (une part dal scorein al jes fûr de suaze) e vûl declarâ une volontât esplicite di jessi fûr di ogni scheme imponût de consuetudin sociâl par lassâ plene libertât aes pulsions plui profondis e misteriosis de sô psiche. ❚
Agnul Floramo


text:
Nol è mai masse tart. Il libri di Gérard de Sède, jessût pe prime volte tal 1982, che al conte sietcent agns di storie de Ocitanie, cuntune atenzion specifiche pai riviei e pes mobilitazions popolârs, al rive finalmentri di ca des Alps, intune version in lenghe taliane. Il merit de iniziative al è de Tabor, cjase editore indipendente de Val di Susa che e je une vore atente aes cuistions sociâls e ambientâls e aes lotis teritoriâls e di autodeterminazion nazionâl.
La leture de publicazion e je la ocasion par cognossi fats, personaçs e esperiencis che a àn segnade la storie di une des nazions cence stât plui grandis e plui minorizadis de Europe di soreli a mont. Un percors che al cjape dentri la eresie catare, scjafoiade tal imprin dal secul XIII di chê crosade che je stade il prin modon de costruzion dal stât francês, i “tochis” dal Tresinte, i “camisards” dal Sietcent, lis “demoiselles” dal Votcent e i “vinhairons” dal Nûfcent, lis comunis di Marsilie e Narbone, il “maquis” e la lote dal Larzac tal 1973. Storie e atualitât.
Marco Stolfo
G. de Sède, Settecento anni di rivolte ocitane, Tabor, Susa, 2016


text:
Jenfri lis tantis iniziativis inmaneadis pe Fieste de Patrie, la Universitât dal Friûl e à presentât i prins risultâts dal Master/cors di inzornament «Insegnâ in lenghe furlane» (finanziât de Agjenzie Regjonâl pe Lenghe Furlane), daspò di un an che al è scomençât. Une ocasion fondamentâl par capî a ce pont che si è rivâts, ma soredut par sintî lis opinions e lis richiestis di cui che lu frecuente.
Magari cussì no, in sale a jerin pocjis personis, pardabon un pecjât parcè che la descrizion dal percors formatîf fate de professore Alessandra Burelli, coordenadore dal Master, ma soredut i intervents dai corsiscj, a son stâts pardabon interessants.
Dal sigûr, la decision di inviâ un percors formatîf par formâ mestris e professôrs in marilenghe, e je di impuartance strategjiche pal status de lenghe furlane e pal so avignî dentri de scuele. Chest cors nol insegne dome la marilenghe, ma soredut a doprâle in maniere veicolâr: chest al è il so pont di fuarce. Si spere che dut chest al judi a superâ la mancjance di continuitât te didatiche: fin cumò di fat i progjets in marilenghe a son stâts puartâts indevant dome in gracie de buine volontât e de passion dai sengui insegnants. Se si vûl rivâ però ae plene metude in vore de Leç regjonâl 29/2007 (Normis pe tutele, valorizazion e promozion de lenghe furlane) e, plui in gjenerâl, de didatiche plurilengâl, alore si scuen pontâ su la formazion dai insegnants.
Doi agns di cors, centenârs di oris di lezions frontâls e di laboratoris didatics: la formazion e l’inzornament a domandin impegn e fature; ancje par chest, al è fondamentâl rivâ a un ricognossiment dal lavôr fat. No si pues continuâ a lassâ dut sul nivel dal volontariât, de autoformazion e dal interès personâl: in cheste maniere si fâs un dam ae lenghe, al so status e si cancelin i sfuarçs che a son stâts fats, ancje chei economics. I corsiscj a àn domandât in maniere clare di rivâ a un ricognossiment plen e formâl dal Master, che si ‘nt tegni cont ancje tal moment che si compilin lis graduatoriis. I corsiscj no acetin la pussibilitât di creâ une liste di esperts, dulà che a varessin di jessi cjapâts dentri i insegnants formâts: cheste no je une soluzion ni juste ni adate dal probleme. De bande des istituzions si spietin un coordenament plui fuart, ma ancje un control plui sevêr su la metude in vore des leçs e su la realizazion efetive dai progjets finanziâts, sui risultâts che a àn puartât e sul impat che a àn vût.
Problemis che e à rimarcât ancje la professore Burelli, che e à ancje tornât a ricuardâ dutis lis iniziativis di formazion par insegnants fatis tai agns passâts, che no àn mai vût nissun ricognossiment formâl. L’impegn e la buine volontât dai insegnants no mancjin, cumò la bale e passe tes mans des istituzions.
ALESSIO POTOCCO
ATUALITÂT – Master par insegnants in lenghe furlane: un percors formatîf complès e impegnatîf............
Jenfri lis tantis iniziativis inmaneadis pe Fieste de Patrie, la Universitât dal Friûl e à presentât i prins risultâts dal Master/cors di inzornament «Insegnâ in lenghe furlane» (finanziât de Agjenzie Regjonâl pe Lenghe Furlane), daspò di un an che al è scomençât. Une ocasion fondamentâl par capî a ce pont che si è rivâts, ma soredut par sintî lis opinions e lis richiestis di cui che lu frecuente.


text:
DIBATIT VIERT DOPO DE INCHIESTE DA LA PATRIE DAL FRIÛL
Di Suald: «Si à di tornâ a pensâ il prodot Friûl partint di ce che lu identifiche in maniere esclusive»
No si da di maravee Sandri Di Suald dai risultâts de inchieste su la propueste turistiche in Friûl-Vignesie Julie, publicade sul numar stât da La Patrie dal Friûl. Une ufierte che no fâs jeve su lis carateristichis propriis e esclusivis dal nestri teritori, ma standard di ogni regjon. «Bisugne diferenziâ un prodot, se si vûl esisti e costruî economie, se no si è ostaç dal marcjât», al dîs Di Suald, operadôr culturâl e professionist tal cjamp de comunicazion e dal marketing. Cu la nestre inchieste o vevin evidenziadis lis falis di un sisteme promozionâl che nol rive a costruî propuestis che a diferenziin pardabon, che al è ce che al domande il trend di marcjât, e che a rispuindin ae assistence ai utents, simpri plui incentrade ae comprension e ae partecipazion. «Si à di meti in pîts une organizazion teritoriâl che si vierzi a dut il teritori, cun propuestis no indiferenziadis tant che mâr e mont, impuartantis, ma che no sin nome nô a vendi», al marche Di Suald. E ancjemò: «Indiferenziazion che si le cjate ancje in manifestazions di riclam che, però, no àn suazis di esclusivitât, ma a somein pluitost caricaturis di ce che si fâs inaltrò, o a son espressions di nicjis dulà che no si privilegjin tant lis espressions dal teritori, determinant la assence di une clare identitât promozionâl dal Friûl. Robe che ni la Slovenie, ni la Carinzie, ma nancje il Venit si insumiaressin di fâ. A son iniziativis (dispès impuartadis di altris bandis) cuntun ecès di ufiertis, fatis intun timp masse curt par che l’utent lis puedi “digjerî”, che no àn cuissà ce ricjadudis e che a àn une utence soredut locâl».
__
Di Suald, a son regjons talianis (tant che il Sud Tirôl) e europeanis (tant che la Bretagne) che a fasin de olme culturâl e linguistiche l’element caraterizant de lôr propueste turistiche. Il Friûl-Vignesie Julie, invezit, lu calcole ben pôc.
«Il turisim che al fâs jeve su la unicitât linguistiche al è di nicje. La lenghe e je un element zontât a une ufierte par definî miôr e in maniere subit plui esclusive il prodot, tal nestri câs il Friûl. Al torne comut par identificâ un teritori, lis sôs ufiertis, i siei prodots… ma al covente che al sedi zontât a elements di esclusivitât no dome culturâi, e ben definîts. La Irlande, par esempli, tai agns Otante e Novante e je deventade une mete desiderabile parcè che e faseve vivi ai siei visitadôrs une esperience culturâl mitiche mediade de musiche, de sô celticitât… La unicitât culturâl e devente identificative di une propueste, che ti dîs che tu sês intun puest diferent. Po si riflet sui abitants che a deventin no dome apuestui, parcè che a àn ce contâ, ma protagoniscj direts. O pensi ai Clannad, ai Chieftains, ai U2… simpri fevelant de Irlande».
__
La lenghe judie a passâ la idee de unicitât?
«Sigûr. La lenghe e pues judâ tal identificâ un teritori e i siei prodots, ma no baste se no visualize une propueste clare di un teritori».
__
Le vino in Friûl?
«Le varessin, ma la mê impression e je che, par indolence e ignorance, e ledi miôr la standardizazion pa la cuâl si vent mâr, mont e alc di citâts di art cence emozions che a diferenziin. O il sport, come che si sta fasint ultimementri cun risultâts cetant modescj, parcè che al è par pôcs di lôr: o pensi al Çoncolan par esempli».
__
Duncje, il turisim regjonâl nol à une identitât?
«Il probleme dal Friûl-Vignesie Julie, dal pont di viste turistic, al è che al à ai confins competidôrs plui fuarts e specializâts: Vignesie e Venit pe art, Carinzie, Slovenie e Cravuazie pe nature. La conseguence? L’80% dal turisim regjonâl al è peât al mâr, di dulà che no si môf. Ancje la uniche soluzion sportive che e funzione, la ciclovie Alpe Adria, e va drete al mâr! Un pôcs di turiscj a van in mont (ma i dâts no son entusiasmants) e tal rest dal teritori, se si scrîf “hic sunt leones” come te Afriche scognossude, no si sbalie! O sin tra lis regjons che a spindin di plui pro capite par turist, e jenfri chês che a àn mancul risultâts. Tai ultins agns, in plui, si è pontât massime su Triest, ma cun scjars risultâts e dome locâi, che no justifichin i invistiments. Insome, lis robis no funzionin parcè che achì no si vent un prodot diferent, bon di emozionâ. Chestis a son lis dôs cualitâts impuartantis che no si pues fâ di mancul di vê. E se o ai di emozionâ, mi emozionie di plui Udin o Vignesie?».
__
Ma il turist che al rive in Friûl, ce podaressial cjatâ di diviers?
«Chest al è un altri probleme, mai frontât: lis short list, lis spietis che un al à tal cjâf cuant che al va intun puest. Il sucès turistic resint de Gnove Zelande al è peât al fat che li a àn zirât i cines dal Signore degli anelli, chel di ciertis localitâts de Sicilie ae serie televisive su Montalbano. Par no fevelâ de Italie: art, ligrie, mandulins… Cuale ise la short list dal Friûl? Che si mangje e si bêf ben, che o sin chei dal taramot e de vuere grande. La cuistion, duncje, e je di cambiâ la percezion dal prodot Friûl, par rapresentâlu te sôs storiis e carateristichis – che no si sin dismenteâts – e che lu puarte a diferenziâsi rispiet al rest. No si è di vendi il jessi dongje Vignesie, fasint publicitât ae concorence, ma che si è ancje dongje di Vignesie, che al vûl dî che si àn altris oportunitâts atrativis che a cjapin dentri ancje il jessi dongje di Vignesie. Nô, invezit e cun di plui, o vin dome davoi. Pensìn dome al alimentâr, aes tantis DOC dispès dispeadis dal teritori (Ramandul isal “Venezia Giulia”?). Un gno amì, PR pal Champagne, mi à dit che nô o sin tant che tex-mex, un casot. Za o sin piçui: se cun di plui si dividìn fasint confusion, o o pontìn dome su Triest, no podìn sperâ in risultâts».
__
Cemût varessie di jessi la short list regjonâl?
«E à di ribaltâ ce che si pense dal Friûl – une tiere serie, inmusonide e peade a disgraciis – e fevelâ dal vêr Friûl, chel legri, birbant, amant dal bal e de biele vite che o vin cul amôr di Juliete e Romeu furlans; la vicende dal cjargnel Jacopo Linussio, che al à inventade la industrie e i jeans modernis; la furlana, balade in ambit mediterani tant che “bal orgjastic” e ricjapade di Bach, Mozart e Rameau (e che cualchidun le met ae fonde de tarante); i cjastelîrs cu la lôr spiritualitât; chê altre Aquilee e vie indevant, in plui che la cualitât dal teritori e il bon mangjâ e bevi. A son dome pôcs sprocs, ma che a individuin bielzà une regjon pardabon “speciâl”: che ti da acet cun ligrie, amôr, bon vivi… Dongje di chest, e covente ancje une riorganizazion de ufierte, ma chestis storiis intant a menin a un gnûf storytelling di prodot, cuntune narazion che e je une propueste no banâl e plui desiderabile e che e rispuint in maniere perfete aes tindincis di marcjât. Tra mâr e mont, si varessin cussì sul teritori tantis pussibilitâts di scuvierte e cun grandis potenzialitâts di marcjât».
__
Cui varessial di coordenâ chestis ativitâts?
«Un super assessorât cuntun ufici dal turisim che al colabore cun chei di agriculture e culture. Che al vedi une strategjie, une organizazion e professionalitâts claris, che a puartin a superâ ancje i tancj cjampanilisims».
__
E PromoTurismo FVG, ce varessial di fâ?
«Vendi il teritori in forme gnove, esaltant i siei elements di origjinalitât, invezit di simiotâ chel che a fasin a Rimini e inaltrò. Se tu vendis dome une tiere verde là che si mangje e si bêf ben e un pôc di mâr, no tu fasis nuie di gnûf e tu pierdis in partence».
__
Il gnûf President de Regjon al à anunziât une sinergjie turistiche fuarte cul Venit. Ce pensial?
«Si à di fevelâ cun ducj chei che nus stan intor. Ma prime si à di vê clâr cui che si è tant che propueste comerciâl par no vignî mangjâts di realtâts plui specializadis. Ancje in Venit il marum al è grant pe fuarce atrative di Vignesie… Nô o sin inmò plui periferics».
__
Diferenziâsi e specializâsi par emozionâ e atrai. Une volte si fevelave di “ospits di int uniche”…
«Une frase no dîs nuie se no si jemple di contignûts. Parcè un turist aial di vignî in regjon? Parcè che al cjate propuestis di vivi, esclusivis dal teritori, che lu cualifichin e lu identifichin. O vin di fâ bon il sens dal sproc doprât di Altan agnorums indaûr suntune maiute (te foto a man çampe, ndr): “Co si è piçui bisugne berlâ a fuart”». ❚
Erika Adami
La propueste turistiche regjonâl? «Risultâts no adeguâts ai invistiments»............
DIBATIT VIERT DOPO DE INCHIESTE DA LA PATRIE DAL FRIÛL


text:
La sagre, te culture furlane, e à vût simpri une impuartance fondamentâl, massime une volte, cuant che – par vie des pocjis machins par lâ ator e pal fat di tacâ a lâ a vore di canais – no jerin tropis alternativis par fâ fieste. E cuissà tropis fameis furlanis che a àn di dî graciis a une sagrute di paîs se il nono e la none, un secul indaûr, a àn podût cognossisi e tacâ a morosâ…
Leadis tradizionalmentri a celebrazions religjosis – tant che la fieste dal Patron o de Madone – e cuasi simpri dongje di cualchi moment dai lavôrs tai cjamps come la vendeme, la seseladure o la purcitade, une volte la sagre e jere centrade sul marcjât: cence centris comerciâi ultramodernis, e jere une ocasion rare par cerçâ cualchi plat “de fieste” o par comprâ alc dificil di cjatâ te buteghe dal paîs. Al baste pensâ aes sagris marcjât secolârs di Dael, di Pontebe, di Vile Santine o ae sagre “dai Osei” di Sacîl.
Il gustâ, la musiche (un omenut cu la armoniche o un complessut di int dal puest) e il “bal sul breâr” in place o te sale de latarie, a jerin – disìn – un alc di plui, une maniere di concludi in bon stâ une zornade speciâl, mangjant in compagnie un plat umil di frico e polente.
Di chê volte, i timps a son un grum cambiâts cun la “societât dal benstâ”: il marcjât de sagre al à pierdude la sô impuartance, divignint une rassegne di bancuts di lizerecis e golosets, plui che une spietade e reâl oportunitât di compris. E l’aspiet dal intratigniment al à tacât a fâle di paron, cun menûs simpri plui articolâts e plats simpri plui salutiscj e insolits, e cun professioniscj clamâts a sunâ, des “orchestris spetacul” plenis di int cun tant di corierutis e lustrins, aes “seradis disco” pai zovins, fin a clamâ ospits plui o mancul famôs.
Dai agns ’60-’70 fin in dì di vuê, ciertis sagris a son di fat deventadis vêrs e propit events, piçulis industriis dal intratigniment che – ancje doprant risorsis publichis destinadis ae promozion turistiche, e fasint cont su la mobilitazion volontarie di une comunitât interie – a son deventadis une realtât di grancj numars, par afluence e par zîr di afârs.
No cence polemichis de bande di ristoradôrs che dispès a àn acusât lis sagris di concorence sleâl pal fât di vê une fiscalitât plui favorevule di un ristorant o di une sale di bal, e di tirâ indenant sul lavôr no paiât dai volontaris. E – in dì di vuê, cun la crisi che e muart – lis polemichis si son ancjemò plui complicadis, pal fat che de bande dal public i bêçs a son simpri mancul, e nol è simpri ben clâr il confin dai contribûts par robis di rilevance turistiche, la necessitât des comunitâts di inventâsi alc pe int di chenti e une normative che di fat e rint la situazion une vore imberdeade, par une Pro Loco o par une Associazion che e vedi voie di organizâ la sô sagrute.
Al reste il fat che fevelâ in gjenerâl di sagris nol è facil pe varietât di situazions che a jentrin in cheste definizion: dal event plui grant e articolât, ricognossût tant che “event di rilevance regjonâl”, come il Festival di Maian o la Fieste dal Vin di Cjasarse, fin a la plui piçule sagrute dal plui piçul borc di mont, dulà che ancjemò si respire l’aiar de sagre di une volte, cun dut il pais mobilitât, dal fantaçut a tirâ sù lis scovacis al impresari che al preste il furgoncin. Par no fevelâ des “sagris des sagris”: “Friuli Doc” a Udin, “Sapori Pro Loco” a Vile Manin, “100 Paesi in Festa” di là da la aghe. De sagre plui vecje, cun tant di procession dal Patron o fûcs di Sant Zuan di druidiche memorie, fin ae plui gnove, tant che la multietniche Fieste des Magnoliis in borc Stazion a Udin.
In chest mont complicât, dut câs, dal sigûr une robe si pues rilevâ: il furlan no à nissune voie di fâ di mancul des sôs sagris, nol impuarte nancje cemût che – daûr dai timps e de economie – a sedin declinadis.
Une robe i aministradôrs locâi a varessin di tignî iniment: se no son bêçs, almancul cirìn di pensâ a une normative plui lizere, che e tuteli i professioniscj e che e valorizi lis potenzialitât turistichis, ma cence scjafoiâ di burocrazie e monadis lis comunitâts e la lôr voie di agregazion, element cussì inlidrisâts te nestre culture. ❚
✒ Margherita Timeus
Lis sagris, îr e vuê tal cûr dai furlans............
La sagre, te culture furlane, e à vût simpri une impuartance fondamentâl, massime une volte, cuant che – par vie des pocjis machins par lâ ator e pal fat di tacâ a lâ a vore di canais – no jerin tropis alternativis par fâ fieste. E cuissà tropis fameis furlanis che a àn di dî graciis a une sagrute di paîs se il nono e la none, un secul indaûr, a àn podût cognossisi e tacâ a morosâ…


text:
30 dicembre 2009
Il rispiet pe muart esistial inmò?
Ce che mi avilìs al è chest tentatîf che plui di cualchidun al cîr di fâ par impiâ la polemiche su la pocje o tante partecipazion di int al so funerâl.
Jo no ai stât e dome vuê o scrîf di lui. No soi stât un so letôr ancje se nissun pues meti in discussion la sô opare che lu fâs un dai scritôrs talians plui innomenâts dal Nûfcent.
Si pues ancje no jessi dacuardi, e jo tra chescj, cu la sô concezion dal furlan (mi somee che, pûr scrivint tant dal Friûl, nol ves vude tante stime de lenghe furlane, che par tant timp al veve fadiât a considerâle "lenghe"... ancje se, leint i gjornâi di vuê, o ai cjatât une declarazion di Federico Rossi che al dîs che al ves gambiade idee... no sai ce pensâ, mi documentarai miôr).
Ma cumò nol è il moment des polemichis tra chei a pro e chei cuintri, des recriminazions, de conte di "cui che al jere e cui che nol jere": cuant che al mûr un om, al lasse simpri un vueit e se la sô e jere une "vôs de culture", il cidin che al lasse al pese.
E mi fâs tant mâl viodi che chest "vueit" al jemple simpri di plui une societât che no je buine di vê rispiet nancje denant de muart, e, invezit di stâ cidine almancul in cierts moments, e vuache dibant.
8 commenti:
- Venusia ha detto...
-
Ma fasin ben i nons!
Il tg3 regjonâl mi à dât il voltestomit, za no lu consideravi un tg prime, cu lis sôs careladis di cazadis triestinis ("interessant" il servizi di chê altre sere sui bars dal centri cul cafè a 0,60 centesims metût te prime part di gjornâl...) e cumò inmò mancul, dopo che intal servizi sul funerâl di Sgorlon a àn spesseât a dî che e mancjave la "intelighentia friulana", invezit di fevelâ de sô opare o di lassâ spazi a lis intervistis a inbt che lu veve cognossût!VERGOGNE!
Podio fâ un apel?!?!
Che Telefriuli o Free si sveiedin e che a fasedin un tg di cualitât inte stesse fasse orarie dal tg3!!!!
- 31/12/09 15:32
- venir mario ha detto...
-
Iò no ai cognosut trop chest omp,o ai nome let qualchi robe sul giornal,ma ale stat el professor di me fi Gianni che a chei timps a lere un sever cultor de lenghe taliane.E daur ce che disin i giornai nacionai al ere un grant om di culture e osannat pal mont.Grant scrittor di libris,pensador,un poc misantropo in compless un om che a la dade nomee al friul,mandi
- 31/12/09 15:46
- p.v. ha detto...
-
mi splas che l'autor dal blog
al scrivi che nol ul fa polemichs
e alore èarcè atu scrit
se no tu as nancje mai let un so libri?
no lu atu let parceche al ere un furlan che al scriveve soredut par talian?
jo lu ài letparceche al ere un autor cal mertave di jessi let
e parceche tai soi libris al cjacarave dal friul
e al à contribuit a fa cognossi il friul fur dal friul.
par chel cal riguarde telefriuli, lui al à fat le so part.
al à mandat in onde une interviste di doi ains ondaur, cuanche sgorlon al ere già malat
no sai se dopo andà fatis atris.
forsit le interviste no le ves bidude vuatris.
o ses giovins ma vecjos dentri
cul vuestri integralism furlan.
maman e bon an gnuf a ducj
- 2/1/10 01:15
- Christian Romanini ha detto...
-
Mandi Patrizia
Tu mi domandis parcè che o ai scrit se no volevi fâ polemiche... isal un concet cussì lontan de tô maniere di viodi lis robis? tu scrivistu dome par fâ polemiche?
Se no tu âs capît, il contignût dal post nol jere une riflession su la opare leterarie di Sgorlon, ma sul fat che cualchidun nol piert ocasion par sbeleâ, atacâ, cirî di meti in brute lûs cui che nol è omologât a la culture dominante, come cui che al cîr di fâ alc a pro de lenghe e de identitât furlane. E la robe che mi à fat stomi al è stât propit chel di vêlu fat in ocasion de muart di un om di culture.
No ai let Sgorlon parcè che no ai mai vude la ocasion e parcè che o ai preferî cjatâ rispuestis in altris autôrs. Chest nol significhe svilî o mancjâ di rispiet al autôr. O varès mancjât di rispiet se o ves fevelât di lui e dai siei libris cence vêlu ni let ni cognossût.
Bon an ancje a ti cu la sperance che il 2010 ti puarti un tic mancul di velen.
- 3/1/10 17:20
- p.v. ha detto...
-
mandi christian,
in tes tus peraulis e àn let polemiche ancje atris
o forsit e àn pensat di fa polemiche
(mi riferis al intervent de ninine
che e à spost il so interes sui tg regjonai).
a me no mi intaresse se tu eris o no tu eris al funeral
no eri nancje jo sal è oar chel.
no mi intaresse se erin i politics e cuai
dal rest no j intaressave nancje a sgorlon.
a sgorlon come a beline
i faseve plasè che e fos le int dal popul furlan
e che e ere.
i politichis che van ai funerai par onor di firme
e par fasi viod de int
no mertin al mio voto
e no mertavin nancje al voto d sgorlon e beline.
no sta ve pore christian
tal 2010 o sarai velenose come tai ains passas.
maman.
patrizia
- 3/1/10 23:00
- Unknown ha detto...
-
E sa si contas une storie plui gaie ae Shakespeare?
Contimi une storie lancurôse o gaie ma miôr gaie. A nd'ere une vôlte un simiteri...
- 6/1/10 15:33
- p.v. ha detto...
-
jaio
une storie di simiteri divertente e cjantade?
al ere un omp.....
http://www.youtube.com/watch?v=-LCm0_nQjH0&feature=related
e dopo no steit a dì co soi velenose :-)
buine gnot.
- 7/1/10 01:12
- p.v. ha detto...
-
un atre di simiteris
prime di là a durmì:
http://www.youtube.com/watch?v=w2DWMrqmvt8&feature=related
bon, basrte
- 7/1/10 01:14


text:
Al è alc che nol funzione intal sisteme de justizie dal Stât spagnûl. Al è ce che al salte fûr de croniche dai prins dîs dîs di Novembar, tra Strasburc, Madrid, la Catalogne e il Paîs Basc.
Ai 6 di Novembar stâts la Cort Europeane dai dirits dal om e à condanât il Stât spagnûl parcè che nol à garantît il procès just a Arnaldo Otegi, personalitât di ponte de çampe patriotiche e indipendentiste basche, in chel che al ven clamât “câs Bateragune” e che al rimonte a nûf agns indaûr.
Ai 13 di Otubar dal 2009, Otegi e altris nûf di lôr a vignivin metûts in galere cu la acuse di jessi daûr a tornâ a meti adun il partît Batasuna, che al jere stât metût fûr leç tal 2003, e di jessi dirigjents de ETA, e ai 16 di Setembar dal 2011 la cuarte sezion de cjamare penâl de Audiencia Nacional, vuidade de judice Ángela Murillo, par chel e condanave Otegi e l’ex segretari dal sindicât nazionalitari LAB (Langile Abertzaleen Btzordeak: Comissions dai operaris patriotics) Rafa Díez, a dîs agns di preson e a dîs agns di inabilitazion politiche. Chê stesse sentence, che ur dave une condane di vot agns di reclusion a cuatri dai arestâts e che e assolveve chei altris, e cjatave conferme sostanziâl ai 7 di Mai dal an seguitîf tal judizi dal Tribunâl Suprem, che però al riduseve il timp de pene detentive, par vie che al calcolave i imputâts “teroriscj”, ma no dirigjents de “organizazion teroristiche”, e soredut al vignive dât fûr cence unanimitât, parcè che lu fasevin bon dome trê judiçs su cinc. In particolâr, dai doi contraris un al jere a pro de assoluzion dai imputâts, che ju calcolave inocents e responsabii dome di ativitât politiche, e chel altri al jere pal anulament dal judizi di prin grât par vie de mancjance di imparzialitât de Murillo che si palesave te sô condote dal procès. Cussì Otegi e altri cuatri condanâts a presentavin ricors prime denant dal Tribunâl Costituzionâl, cence sucès, e po ancje li de Cort Europeane, che tal 2015 i dave acet juste ae domande di esaminâ la posizion de magjistrade de Audiencia Nacional. Dopo trê agns, Strasburc al conferme ce che al jere za stât marcât de bande dal Tribunâl Suprem: Murillo no jere imparziâl e par chel il procès nol è stât coret.
No je la prime volte che la imparzialitât de Audiencia Nacional e ven metude in discussion. In passe cuarante agns di ativitât, chel che al à cjapât il puest dal Tribunal de Orden Publico dai timps dal franchisim al à mandât in galere tant che “teroriscj” cetancj di lôr, dai ativiscj politics bascs e catalans fintremai ai gjornaliscj e ai musiciscj, dome par vie dal contignût di cualchi articul o di cualchi cjançon. In altris câs, e palese un altri ategjament: par esempli in chel di Manuel Murillo Sánchez (che al à il stes cognon de magjistrade, ma nol è so parint…).
Ai 7 di Novembar si à savût che l’om al jere stât metût in preson de bande dai Mossos d’Esquadra, la polizie autonome catalane, ancjemò ai 19 di Setembar stâts, par vie che al jere daûr a prontâ un atentât cuintri dal prin ministri spagnûl Pedro Sánchez, “colpevul” di vê chê di spostâ il cadavar dal ditatôr Francisco Franco dal mausoleu monumentâl di Valle de los Caìdos. Cundut che a cjase sô a àn cjatât un arsenâl e che il so intindiment violent al è palês, la Audiencia Nacional no à calcolât la imputazion di terorisim e e à decidût di lassâ il câs al tribunâl locâl di Terassa, in Catalogne. Che al sedi par vie che Manuel Murillo Sánchez al è “spagnolissim” e al à il cult dal Caudillo de España, intant che Arnaldo Otegi al è basc e al è stât un di chei plui impegnâts tal confront che al à puartât ae rinunzie definitive de lote armade de bande de ETA e po ancje ae sô dissoluzion? ❚
Marco Stolfo
Cort Europeane dai Dirits dal om: la Audencia Nacional no je imparziâl............
Al è alc che nol funzione intal sisteme de justizie dal Stât spagnûl. Al è ce che al salte fûr de croniche dai prins dîs dîs di Novembar, tra Strasburc, Madrid, la Catalogne e il Paîs Basc.


text:
Mernic: agriturisim
Home Trois Troi Furlan Tierce tape Mernic Foto 2
Cormons - Castelmonte
Località attraversate
Al è plasevul ancje fermâsi intune des tantis "Frascjis", o "Privadis", presints un pôc dapardut e segnaladis di un ramaç, une frascje apont, su la strade o sul porton di cjase.
A son une ereditât dal periodi asburgjic e a son privâts autorizâts a dâ fûr e vendi il vin che a produsin, in gjenerâl pôc, par un limitât periodi dal an.
Steme comunâl
di Dolegne dal Cuei
Cormons - Castelmonte
Località attraversate
Steme comunâl
di Dolegne dal Cuei
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Gjildo, bielzà di frut al scugnive fâ dutis lis voris di cjase che Mariane, sô mari, e spesseave a ordenâi: “Gjildo, scove la cjase”, “Sì mame”, “Gjildo, va meti a suiâ la blancjarie”, “Sì mame”, “E je ore di lâ a molzi, moviti”, “O stoi lant, mame”. Insome, puar Gjildo al scugnive fâ di mat e di bestie e sô mari lu faseve cori dut al dì. A scuele nol leve plui, che nol jere puartât e, mancjant il pari, muart di un colp intal cjamp, al scugnive cori come un mus par ubidì so mari, che no i pocave masse di menâ il comedon e si profitave di lui ancje masse. Cussì a passin i agns e vênt schivât la naie, par vie di jessi fi unic di mari vedue, al scuen mandâ indenant la cjase e la campagne.
Ven a stâi che e ven a mancjâ ancje Mariane e cumò Gjildo al reste di bessôl. Cualchidun lu consee di cjatâ une cristiane e meti sù famee, ma lui usât a fâ di dut in cjase, al pense che se lis feminis a son dutis come sô mari, forsit al è miôr stâ di bessôl, e cussì al reste vedran.
La int dal paîs, viodint che lui si rangje in dut e pardut a mandâ indenant la cjase, lu batie Gjildo femenute. Lui no si scompon e al tire indenant par la miôr. La uniche sodisfazion che si cjape Gjildo, e je chê di scoltâ la radio a pene gustât. Ogni dì, daspò sintût il Gazzettino Giuliano sul Nazionâl, al va su Radio Capodistria, dulà che a son i auguris. A lui i plâs ni vorone sintî lis dedichis che la int a domande. Soredut cuant che e rive “Mamma” di Luciano Tajoli, e lui ogni volte si ingrope, pensant a sô mari. No i plâs masse sintî “Bandiera Rossa” che Radio Capodistria, jessint sot Tito, spessee a trasmeti ogni dì. Gjildo al à sintût di cualchidun, che i Comuniscj a mangjavin i fruts, e ancje se i pâr une bufule, nol sopuarte cheste cjançon. Ven a stâi che une dì, si inacuarç che no si rive plui a spostâ la lancete des stazions su Radio Capodistria, e che la manopule e zire a vueit. Avilît, al pense di puartâ a comedâ la radio, ma al è intun brut moment cui bêçs, par vie di ciertis spesis che al à vût e vênt savût che jo o soi a scuele di Radiotecniche e o comedi radios al ven li di me, par viodi se o pues cumbinâi cence spindi tant. O voi a cjatâlu e i fâs il lavôr in cjase. Gjildo, viodint la sô radio dute smontade su la taule, al è in pinsîr e cualchi dubi che la radio e torni a sunâ, lu à di sigûr. Cuant po che o finìs il lavôr e i fâs viodi che dut al va ben, a Gjildo i lusin i voi de contentece. Cun vôs timide po, mi domande trop che al è e jo, capît il brut moment che al passe, no i domandi nuie. Lui al insist un pôc ma jo no vuei jessi paiât. Dut câs Gjildo no mi lasse lâ vie cence nuie e o scuen acetâ doi salams e un fiasc di vin, che mi ufrìs cun dut il cûr e no pues refudâ.
Ancje cumò, a distance di agns, ogni volte che lu incrosi pe strade, mi salude cun calôr e cuant che al cope il purcit nol mancje mai di puartâmi cualchi muset e jo o soi content, di vêlu contentât.
di Pauli Jacuss


text:
La confederazion austriache de economie (Österreichischer Wirtschaftsbund, ÖWB) e à presentât al guvier un document là che si domandin mudaments radicâi inte politiche dal marcjât dal lavôr, cun fin di sburtâ la ocupazion de int. Par cumò la situazion e je tant scandalose che, si ben che cuntune disocupazion des plui altis de storie austriache resinte, lis aziendis no rivin adore a cjatâ lavorents, ni sempliçs ni specializâts. Dut chest par vie che, tant che si lei tal document, “la veretât discomude e je che lavorâ nol conven simpri”! Par chel, come prime misure si propon di ridusi planc a planc il sussidi di disocupazion, che in mût normâl al ven dât al plui par dodis mês.
◆ Stant al segretari gjenerâl de confederazion, sul imprin si podarès dâ fûr fin al 70% dal ultin stipendi (fin cumò al ven dât il 55%), calant a grât a grât fin a rivâ intai ultins mês al massim al 40% o ancje di mancul. Cussì no varessin di vê consecuencis economichis pai belançs dal stât, che a restaressin sù par jù compagns. Dutun cun chel, si varès di pensâ a limitâ intal timp il “sussidi di emergjence”, che al ven dât daûr. Un pas par rindi plui tratîf di acetâ une ufierte di lavôr e je la scancelazion di podê vê altris redits: cumò come cumò un disocupât al pues vuadagnâ fin a 476 Euros al lort in plui dal sussidi di disocupazion. Par tantis categoriis di lavorents chest al è plui di chel che a cjaparessin lavorant! La confederazion e intint di meti man ancje ai recuisîts par zovâsi dai sussidis di disocupazion. In dì di vuê, i puescj indicâts dal colocament a àn di jessi dentri di une ore di viaç de abitazion: la propueste e intint di slungjâ chest timp a une ore e mieze e di gjavâlu dal dut pai disocupâts di lungje durade, ven a stâi che intal câs di disocupazion lungje si podaran colocâ su dut il teritori.
◆ Une novitât che la confederazion e varès voie di introdusi par ducj i ocupâts e je une “idoneitât parziâl al lavôr” intal câs di malatie: cumò un lavoradôr al è o dal dut idoni al lavôr o malât, ancje se par esempli cuntune cjavile stracuelade al podarès davuelzi un lavôr di ufici. Di ca indenant si varès di previodi une atestazion – di bande dal miedi – sul grât di inidoneitât par câs di malatie e/o infortuni e di consecuence une limitazion dal orari di lavôr o des incarghis daûr de gravitât. Il certificât inalore nol disarà nome “idoni/san” o “malât”, ma par esempli “idoni al 50%” o ben “nome lavôrs lizêrs”, e v.i.
◆ Stant a la confederazion, si tratarès di un document che al da i struments juscj par une riprese de economie a 360 grâts dopo de fin de pandemie, par vie che al met a disposizion i lavoradôrs che a coventin par chest intindiment. Chest document al varès ancje un profont valôr morâl, par vie che al mostre che il lavôr al rinfuarce e al da plui valôr al sens de vite daspò de lungje dade de pandemie che e à dât cetant martueri. ❚
Regulis plui griviis pai “disocupâts”Barbara Cinausero
La confederazion austriache de economie (Österreichischer Wirtschaftsbund, ÖWB) e à presentât al guvier un document là che si domandin mudaments radicâi inte politiche dal marcjât dal lavôr, cun fin di sburtâ la ocupazion de int. Par cumò la situazion e je tant scandalose che, si ben che cuntune disocupazion des plui altis de storie austriache resinte, lis aziendis no rivin adore a cjatâ lavorents, ni sempliçs ni specializâts. Dut chest par vie che, tant che si lei tal document, “la veretât discomude e je che lavorâ nol conven simpri”! Par chel, come prime misure si propon di ridusi planc a planc il sussidi di disocupazion, che in mût normâl al ven dât al plui par dodis mês.


text:
Miôr curte - Cjançons in mancul di tre minûts
Miôr curte - Cjançons in mancul di tre minûts al è un album dal 2006 di Aldo Rossi.
L'autôr al à sunât di bessôl ducj i struments. Lis fotografiis dal CD a son di Luca D'agostino, il design al è di Igor Tullio.
Crazy bob, cjantade par inglês e furlan, e je stade la sigle uficiâl de manifestazion Crazy bob sul Çoncolan intal Març 2006.
Tocs[cambie | modifiche il codiç]
- Crazy bob
- Download
- Meteo Triestin
- Tvb tvb
- Cjalde che sere
- Ce biel
- Bussjimi
- Il mal dal madon
- Stude la lûs
- Frico
- Assicuraziôn
- Feries
- Code
- Nouvelle cousine
- Lavi mate
- Mi an rapinât
- Bon Nadâl


text:
15 maggio 2006
Ce balon cun chel balon!
Par furtune al è sierât il campionât. L'Udin al è salvât, ma cun dut chel gjespâr des scomessis, o soi propit ingomeât!
La Juve e je campion di Italie... Ce braure!
Lait a lei ancje cheste:robis di no crodi...
Par television o ai ancje sintude une declarazion dal President dal Bologne ae trasmission di Simona Ventura, li che al incusave i responsabii dal scandul di vê ruvinât une des pocjis robis che a tignivin dongje i talians: Il Balon e ancje la nazionâl.
Al à parfin butât li la pussibilitât di no mandâ la Nazionâl ai Mondiâi di Gjermanie: une soluzion che la FIGC e varès di pensâ, par no fâsi ridi di dut il mont. Mandìn la Nazionâl Primevere, pluitost!
La Juve e je campion di Italie... Ce braure!
Lait a lei ancje cheste:robis di no crodi...
Par television o ai ancje sintude une declarazion dal President dal Bologne ae trasmission di Simona Ventura, li che al incusave i responsabii dal scandul di vê ruvinât une des pocjis robis che a tignivin dongje i talians: Il Balon e ancje la nazionâl.
Al à parfin butât li la pussibilitât di no mandâ la Nazionâl ai Mondiâi di Gjermanie: une soluzion che la FIGC e varès di pensâ, par no fâsi ridi di dut il mont. Mandìn la Nazionâl Primevere, pluitost!
Nessun commento:
Iscriviti a: Commenti sul post (Atom)


text:
I Colonos di Vilecjasse a san fâ pensâ, cognossi e ridi; une “grampe” di tantis robis che no je butade li a câs. Di fat, ai 27 di Avost a àn dât un esempli dal lôr sincretisim culturâl, proponint intune serade la premiazion dal concors che si ten ormai di trê agns, “In trê riis”, ven a stâi mostrâ la capacitât de lenghe furlane di esprimi in struc une conte, a dimostrazion di jessi un imprest che al pues dî la sô ancje te ete dai sms, ven a stâi une lenghe buine di cjaminâ cui siei timps. Une idee nassude de creativitât dal scritôr francês Felix Feneon e metude adun te suaze culturâl dai nestris dîs. Un concors che al à puartât a vê chest an un totâl di 44 contis (te prime edizion a jerin 25). Il prin premi te sezion fin a 16 agns al è stât vinçût di Alex Cordenos di Sedean, cu la conte “Un Innocenti da la Toscane”. Te seconde sezion, fin ai 35 agns al è stât premiât Francesco Clocchiatti di Udin, cu la conte “Ae sagre”. Premi de jurie a Rosa Puntel di Paulâr, cu la conte “Setantesîs” e a Loriano Vallar di Cjavàs cu “Pujesi e sgjambers”. Jenfri di sîs finaliscj ancje Michele Calligaris di Romans di Gurize e Rosa Savani di Lavarian. (Da pît o publichìn la conte dal autôr plui zovin). Te stesse ocasion al è stât presentât il cd “Sclopetadis!”, cul sot titûl “100 ridadis sfulminantis par furlan”. No je une staiarade butade li, ma une cerce di ce che si podeve cjatâ ta lis ostariis di Udin tal prin tacâ dal ‘900, indulà che lis barzeletis, la musiche e la lenghe a davin un savôr particolâr a chel cabaret nostran, fat di ritmis che a dan propit la idee di jessi sclopetadis. Trê i protagoniscj principâi: Grimaz, Somaglino e Tolazzi, compagnâts dal Teatro Incerto di Fantini, Moretti e Scruzzi. Une cerce di bon stâ e di culture popolâr che e cjape savôr vuê come îr.
Un “INNOCENTI” da la Toscane al à maridât une “CECCHINI” dal Friûl. Cumò a son a stâ dongje di me… tal “BORC DI UERE”! No crodêso? E je vere! (Alex Cordenos)
Mauro Della Schiava
LA FABRICHE DAI… LIBRIS. Sclopetadis in trê riis............
I Colonos di Vilecjasse a san fâ pensâ, cognossi e ridi; une “grampe” di tantis robis che no je butade li a câs. Di fat, ai 27 di Avost a àn dât un esempli dal lôr sincretisim culturâl, proponint intune serade la premiazion dal concors che si ten ormai di trê agns, “In trê riis”, ven a stâi mostrâ la capacitât de lenghe furlane di esprimi in struc une conte, a dimostrazion di jessi un imprest che al pues dî la sô ancje te ete dai sms, ven a stâi une lenghe buine di cjaminâ cui siei timps. Une idee nassude de creativitât dal scritôr francês Felix Feneon e metude adun te suaze culturâl dai nestris dîs. Un concors che al à puartât a vê chest an un totâl di 44 contis (te prime edizion a jerin 25). Il prin premi te sezion fin a 16 agns al è stât vinçût di Alex Cordenos di Sedean, cu la conte “Un Innocenti da la Toscane”. Te seconde sezion, fin ai 35 agns al è stât premiât Francesco Clocchiatti di Udin, cu la conte “Ae sagre”. Premi de jurie a Rosa Puntel di Paulâr, cu la conte “Setantesîs” e a Loriano Vallar di Cjavàs cu “Pujesi e sgjambers”. Jenfri di sîs finaliscj ancje Michele Calligaris di Romans di Gurize e Rosa Savani di Lavarian. (Da pît o publichìn la conte dal autôr plui zovin). Te stesse ocasion al è stât presentât il cd “Sclopetadis!”, cul sot titûl “100 ridadis sfulminantis par furlan”. No je une staiarade butade li, ma une cerce di ce che si podeve cjatâ ta lis ostariis di Udin tal prin tacâ dal ‘900, indulà che lis barzeletis, la musiche e la lenghe a davin un savôr particolâr a chel cabaret nostran, fat di ritmis che a dan propit la idee di jessi sclopetadis. Trê i protagoniscj principâi: Grimaz, Somaglino e Tolazzi, compagnâts dal Teatro Incerto di Fantini, Moretti e Scruzzi. Une cerce di bon stâ e di culture popolâr che e cjape savôr vuê come îr.


text:
Resie
Resie, Rezija par rosean e par sloven, al è un comun inte Val Resie, che al dì di vuê al fâs part de provincie di Udin e al à 1.285 abitants.
A Resie e je fevelade une lenghe sclave, ricognossude dal Stât talian e cumò ancje insegnade a scuele (scuele dal oblic).
Da une vore di agns plui associazions in Val di Resie a son daûr a cirî di tutelâ cheste preziose lenghe - il rosean - cun ativitâs culturâls e linguistichis. Cumò a son ancje in vore progjets turistics, culturaii e economics, pajâts de Union Europeane, cu lis valadis dongje che si cjatin in Slovenie.
Frazions[cambie | modifiche il codiç]
Lis frazions dal comun di Resie a son: Gnive, Gniva par talian, Njiva par rosean e par sloven, Oseac, Oseacco par talian, Osoane par rosean e Osojani par sloven, Prât di Resie, Prato di Resia par talian, Ravanca par rosean e par sloven, San Zorç di Resie, San Giorgio par talian, Bila par rosean e Bela par sloven, Stulvize, Stolvizza par talian, Solbica par rosean e par sloven, Liscjace, Lischiazze par talian, Lïšćaca par rosean e Liščace par sloven, Coritis, Coritis par talian, Korito par rosean e par sloven, Ucee, Uccea par talian, Učja par rosean e par sloven


text:
Ruede
La ruede e je un ogjet circolâr che al zire atôr di un as centrâl, usât prevalentementri par ridusi l'atrît tai traspuarts.
Mecaniche[cambie | modifiche il codiç]
Lis ruedis a son dopradis in combinazion cui assis, dulà che la ruede e po ricevi la fuarce par movisi, opûr e po zirâ liberementri rispiet al as par mieç di cussignei.
Storie[cambie | modifiche il codiç]
La ruede e je sigurementri une des invenzions plui impuartantis te storie de umanitât. Il periodi de sô invenzion nol è sigûr: uns storics a disin che e fo inventade te zone cognossude sicu la fertil lune cressinte (zone de Babilonie e Sumerie), e daspò utilizade di grancj animâi par traino. Altris studiosis a afermin che e fo inventade in Slovenie, dulà che tal 2003 e fo cjatade une ruede di 5 100 - 5 350 agns di etât.
I Incas e altris culturis ocidentâls semein di jessisi avicinadis al concet di ruede, che al si po cjatâ in uns zuiatui in piere, in dut câs cence un ûs moderni. La ruede no jere stade cognossude te Afriche sub-sahariane e in Australie prime dal contat cul rest dal mont. Probabilmentri la invenzion e je stade pussibil dome in chês areis, come Mesopotamie e Cine, dulà che a son stâts adomesticâts animâi di grande taie, i unics che a podevin furnî la fuarce motorie.


text:
Antonio Andreuzzi
Antonio Andreuzzi (Navarons, 10 di Dicembar 1804 - Sant Denêl, 1874) al è stât un patriot talian. Al jere un om istruît, e al faseve il miedi di profession; al scombatè tal 1848 a For disot cun Pier Fortunato Calvi, patriot venit (a lui al è dedicât il rifugjo di Sapade), e tal 1864 al fo il cjâf di un riviel cuintri i austriacs, scjafoiât però tal sanc.
Ai14 di març dal 1863 al ven mandât a Vilegnove di San Denêl, par ordin di Mazzini e Garibaldi, il dispatriât Cesare Pogni par cjatâ il miedi Antonio Andreuzzi. Il Pogni al veve la incjarie di ilustrâ il program di azion di mazzini par fai inmaneâ in Friûl un comitât dal Partît d’Azion.
Tor la fin dal mês Andreuzzi al cjapà une letare di sburts dal stes Mazzini. Ai 20 di otubar dal 1863, in cjase Perosa al metè lis fondis il comitât d’azion furlan che al jere presiedût di lui stes. Fasevin part dal comitât: Francesco Rizzani, Giovanni Battista Cella (za dai Mîl), Valentino della Giusta, Valentino Asquini, Osvaldo Perosa, Pietro Beltrame, Gaetano Biasutti e Giovanni Battista Rinaldi.
Cence masse sigurecis e cence che vedin propite dâde une adesion sigure, Andreuzzi al decît di scomenzâ la insurezion e inte matine dal 16 otubar al fasè partî la bande di Navarons viers Spilimberc e Manià. La bande fo obleade a ritirâsi. Par gjavâi pression, di San Denêl e ven mandade une altre bande di conzurâts che, ancje se fasè cualchi azion, par mostrâ di jessi bogns, a Vençon e Mueç par stiçâ la int a insorzi, si sfantâ a Dieç. Lis altris bandis che varessin vût di movisi des Vals dal Nadison, la bande di Conean e chê di Vicenze nancje no si moverin dal principi.
La figure di Antonio Andreuzzi, che di pôc il Stefan Delureanu di Bucarest lu à piturât come “un dai plui grancj protagoniscj dal Risorgiment european”, e je stade riscuvierte midiant publicazions locâls e studiis, no ultime te cunvigne che je stadetal 2005 a San Denêl propite sui mots furlans dal 1864.
Daspò vê passât doi agn come esul, Andreuzzi al partecipà ae Tierce vuere di Indipendence in cualitât di cjapitani miedi, daûr di Garibaldi. Al pasà i ultims agns de so vite esercitant la so profession di miedi.
Te cjase dal patriot (Cjase Andreuzzi par l'apont), in chel di Navarons al si cjate un museu storic.


text:
Zûc
Il zûc e je un'ativitât ricreative fate da une o plui personis (i zuiadôrs), basade su:
- un obietîf che i zuiadôrs an di cirî di cjapâ (che pues ancje jessi diviers par ogni zuiadôr);
- un insiemi di regulis che determinin ce che i zuiadôrs puedin e non puedin fâ intant di zûc.
I zûcs nassin o di culture popolâr o di inventôrs e, oltri che dâ interten e divertiment, tignin cont chê che jere la lor funzion primarie inte culture umane: l'educazion, inte infanzie cun i zûcs basats su formis, letaris e colôrs, daspò cun l'esercizi da la memorie (es. zûcs cun lis cjartis e quiz), cun l'invît al resonament (es. scacs, zûcs di strategie) e l'acuist di cualchi realtât (es. zûcs di simulazion). In une vore di altris zûcs, paraltri, l'element fondamentâl e je la fortune (es. zûcs di azard).
I zûcs puedin avê dome un zuiadôr (solitari), ma, gjeneralmentri, previodin una competizion fra doi o plui.
La Ludologjie o studi dai zûcs pues implicâ une vore di dissiplinis, tirant dentri psicologjie, sociologjie, calcul da lis probabilitâts, statistiche, economie, etnomatematiche e teorie dai zûcs, ramaç specialistic da la matematiche.


text:
Cun chest numar us anunci che o doi lis dimission de incarghe di diretôr de Patrie, cjapade sù daspò de muart di pre Toni Beline.
Pal gno caratar jo mi ‘nt sarès lât in ponte di pîts cence nancje bacilâ a scrivi dôs riis, par no fâus pierdi timp. Però cualchi vecjo furlanist di resint mi à insegnât che al è simpri miôr precisâ e scrivi in chescj câs, parcè che se no si jevin vôs che ti inventin sù di dut.
Par spiegâus la motivazion o ai di lâ indaûr a chê sere dulà che si sin cjatâts pre Toni, il nestri aministradôr Zuan Pieri Biasat, Christian Romanini e jo, li che jo e Christian o jerin lâts par dâ la nestre disponibilitât par colaborâ intun moment di passaç par «La Patrie dal Friûl». Il fat di cjatâsi a jessi nô cuatri mi fasè capî che si veve cjapâsi sù dute la cjame di un compit impuartant, faturôs, ma une vore stimolant e si sin butâts in plen te imprese. Tant in plen che al inizi pre Toni si preocupave di trop che i lavoravin parsore, contenton,
ma domandantnus cu la sô solite ironie «jo o soi vedran, ma voaltris no vêso une morose che us dîs alc?»
Fin di chel moment jo o vevi za decidût che par doi agns mi sarès dedicât a cirî di fâ sù un progjet di riviste daûr di chel che o pensavi jo che al fos il miôr e che, une volte completât, al podès lâ indevant bessôl,
passant la man. Po dopo al è sucedût ce che al è sucedût: pre Toni nus à lassâts e alore mi soi cjapade sù la cjame ancje de direzion, lant indevant un an di plui di ce che mi jeri imprometût. Zuan Pieri Biasat al jere za stât visât fin dal inizi di chest an de decision che us fâs savê cumò, e i fiers in aghe pal passaç a son bielzà stâts metûts in vore. Jo pal moment o fâs un pas indaûr metintmi a complete disposizion di cui che al vignarà. Cheste a nivel professionâl par me e je une altre sfide: se il lavôr fat fin cumò al è valit, il biel grup che si è creât si mantignarà, mantignint compagne (o magari miôr) la cualitât dal progjet, che mi pâr che al è plasût. La pussibilitât di cjalâ lis robis un tic “di fûr” no jessint impegnât cu lis sieraduris dal gjornâl e la gjestion cuotidiane o pensi che mi permetarà di dâ inmò une biele man ae Patrie, in acuardi – o disevi – cul sucessôr, che al cjatarà la mê plene disponibilitât par cualsisedi dibisugne.
Par sierâ, o ringrazii di cûr (ma une vorone!) ducj chei che a àn colaborât al progjet in chescj agns, metintsi a disposizion la plui part in maniere gratuite e par une passion comun: chê dal Friûl. Stant che achì al è impussibil nominâ ducj (par fortune: al vûl dî che a son tancj), o spint dôs peraulis par ringraziâ Christian Romanini che mi è stât simpri dongje a fâ e a suportâmi e che cun lui o ai lavorât benon e in plene sintonie.
O vin cirût di fat, di pandi une idee che o vevin in comun: une Patrie vierte a dutis lis personis e a ducj i aspiets dal furlanisim, cence preclusions. Cheste la intenzion, po dopo il judizi se o vin rivât a fâlu, e a fâlu ben (o magari mâl) ur spiete ai letôrs. Chei letôrs che o vin cirût di tignîsi come unics parons, insiemit al pinsîr ai fondadôrs dal gjornâl, Felix Marchi e Josef Marchet, e a lis tantis figuris impuartantis dal furlanisim che nus àn precedût. Parsore di ducj pre Toni che o vin vût la grande fortune di lavorâ insiemit cun lui. Une fortune di un valôr di no podê descrivilu, come l’onôr di jessi stât diretôr dal sfuei che, par me, al è il plui impuartant di ducj tal mont.
Mandi, Dree Venier
L’EDITORIÂL – Un mandi............
Cun chest numar us anunci che o doi lis dimission de incarghe di diretôr de Patrie, cjapade sù daspò de muart di pre Toni Beline.


text:
167 Namen gefunden
- Sabitzer Feldkirchen in Kärnten (7)
- Sackl Feldkirchen in Kärnten (1)
- Safranek Feldkirchen in Kärnten (2)
- Safron Feldkirchen in Kärnten (2)
- Säge Feldkirchen in Kärnten (1)
- Sagl Feldkirchen in Kärnten (2)
- Salvator Feldkirchen in Kärnten (1)
- Salzer Feldkirchen in Kärnten (1)
- Samer Feldkirchen in Kärnten (1)
- Sammer Feldkirchen in Kärnten (2)
- Sander Feldkirchen in Kärnten (1)
- Sandner Feldkirchen in Kärnten (2)
- Sandrisser Feldkirchen in Kärnten (1)
- Sankt Feldkirchen in Kärnten (1)
- Santner Feldkirchen in Kärnten (2)
- Sappl Feldkirchen in Kärnten (1)
- Sauerbier Feldkirchen in Kärnten (1)
- Sauli Feldkirchen in Kärnten (2)
- Schadenbauer Feldkirchen in Kärnten (1)
- Schaller Feldkirchen in Kärnten (1)
- Scharfegger Feldkirchen in Kärnten (6)
- Scharner Feldkirchen in Kärnten (2)
- Scheiber Feldkirchen in Kärnten (9)
- Scheiflinger Feldkirchen in Kärnten (4)
- Schellander Feldkirchen in Kärnten (2)
- Scherer Feldkirchen in Kärnten (1)
- Scheriau Feldkirchen in Kärnten (2)
- Scherzer Feldkirchen in Kärnten (3)
- Schieder Feldkirchen in Kärnten (3)
- Schiffer Feldkirchen in Kärnten (2)
- Schilcher Feldkirchen in Kärnten (4)
- Schiller Feldkirchen in Kärnten (1)
- Schlintl Feldkirchen in Kärnten (4)
- Schlitzer Feldkirchen in Kärnten (4)
- Schlosserei Feldkirchen in Kärnten (1)
- SCHLÜSEL Feldkirchen in Kärnten (1)
- Schmid Feldkirchen in Kärnten (2)
- Schmidt Feldkirchen in Kärnten (3)
- Schmied Feldkirchen in Kärnten (1)
- Schmiedinger Feldkirchen in Kärnten (1)
- Schmölzer Feldkirchen in Kärnten (7)
- Schneeberger Feldkirchen in Kärnten (2)
- Schnitzer Feldkirchen in Kärnten (2)
- Schnur Feldkirchen in Kärnten (1)
- Schober Feldkirchen in Kärnten (5)
- Schöller Feldkirchen in Kärnten (1)
- Schönberg Feldkirchen in Kärnten (1)
- Schönherr Feldkirchen in Kärnten (1)
- Schranz Feldkirchen in Kärnten (6)
- Schreilechner Feldkirchen in Kärnten (1)
- Schreiner Feldkirchen in Kärnten (2)
- SCHRITTWIESER Feldkirchen in Kärnten (1)
- Schrott Feldkirchen in Kärnten (1)
- Schubernig Feldkirchen in Kärnten (1)
- SchuhvertriebsgesmbH Feldkirchen in Kärnten (1)
- Schule Feldkirchen in Kärnten (1)
- Schuler Feldkirchen in Kärnten (1)
- Schulgemeindeverband Feldkirchen in Kärnten (1)
- Schuller Feldkirchen in Kärnten (2)
- Schulpsychologie Feldkirchen in Kärnten (1)
- Schulze Feldkirchen in Kärnten (1)
- Schurian Feldkirchen in Kärnten (8)
- Schuss Feldkirchen in Kärnten (5)
- Schusser Feldkirchen in Kärnten (5)
- Schuster Feldkirchen in Kärnten (1)
- Schütz Feldkirchen in Kärnten (1)
- Schützer Feldkirchen in Kärnten (1)
- Schwaiger Feldkirchen in Kärnten (2)
- Schwarz Feldkirchen in Kärnten (8)
- Schwarzl Feldkirchen in Kärnten (1)
- Schweinzer Feldkirchen in Kärnten (1)
- Security Feldkirchen in Kärnten (1)
- See Feldkirchen in Kärnten (1)
- Seebacher Feldkirchen in Kärnten (6)
- Seelos Feldkirchen in Kärnten (1)
- Seethaler Feldkirchen in Kärnten (1)
- Seidl Feldkirchen in Kärnten (1)
- Seirer Feldkirchen in Kärnten (1)
- Seitner Feldkirchen in Kärnten (1)
- Seper Feldkirchen in Kärnten (1)
- Sereinig Feldkirchen in Kärnten (3)
- Service Feldkirchen in Kärnten (8)
- Seywald Feldkirchen in Kärnten (1)
- Shell Feldkirchen in Kärnten (1)
- Shoes Feldkirchen in Kärnten (2)
- Sibitz Feldkirchen in Kärnten (1)
- Sicher Feldkirchen in Kärnten (5)
- Simon Feldkirchen in Kärnten (1)
- Six Feldkirchen in Kärnten (1)
- Slamanig Feldkirchen in Kärnten (4)
- Smajic Feldkirchen in Kärnten (1)
- Smolle Feldkirchen in Kärnten (4)
- Software Feldkirchen in Kärnten (2)
- Sohn Feldkirchen in Kärnten (1)
- SOLUTIONS Feldkirchen in Kärnten (1)
- Sommer Feldkirchen in Kärnten (8)
- Sonderschule Feldkirchen in Kärnten (1)
- Sonnleitner Feldkirchen in Kärnten (1)
- Sozialbetreuungsberufe Feldkirchen in Kärnten (1)
- Sozialdemokratische Feldkirchen in Kärnten (1)
- Sozialhilfe Feldkirchen in Kärnten (3)
- Sozialhilfeverband Feldkirchen in Kärnten (1)
- Sozialhilfeverbandes Feldkirchen in Kärnten (1)
- Spanring Feldkirchen in Kärnten (1)
- SPAR Feldkirchen in Kärnten (2)
- Sparkasse Feldkirchen in Kärnten (2)
- Sparkassen Feldkirchen in Kärnten (1)
- Spedition Feldkirchen in Kärnten (1)
- Spendier Feldkirchen in Kärnten (4)
- Spiegl Feldkirchen in Kärnten (1)
- Spiess Feldkirchen in Kärnten (5)
- Spindelberger Feldkirchen in Kärnten (1)
- Spitaler Feldkirchen in Kärnten (9)
- Spitzer Feldkirchen in Kärnten (4)
- Sport Feldkirchen in Kärnten (3)
- Sportverein Feldkirchen in Kärnten (2)
- Sportwetten Feldkirchen in Kärnten (1)
- Springer Feldkirchen in Kärnten (5)
- Stach Feldkirchen in Kärnten (1)
- Stadt Feldkirchen in Kärnten (2)
- Stadtapotheke Feldkirchen in Kärnten (1)
- Stadtgemeinde Feldkirchen in Kärnten (1)
- STÄDTISCHE Feldkirchen in Kärnten (2)
- Stahlbau Feldkirchen in Kärnten (1)
- Stallinger Feldkirchen in Kärnten (1)
- Stark Feldkirchen in Kärnten (4)
- Stattmann Feldkirchen in Kärnten (1)
- Staudacher Feldkirchen in Kärnten (4)
- Stefan Feldkirchen in Kärnten (1)
- Steinacher Feldkirchen in Kärnten (3)
- Steinberger Feldkirchen in Kärnten (2)
- Steindorfer Feldkirchen in Kärnten (1)
- Steiner Feldkirchen in Kärnten (9)
- Steinkellner Feldkirchen in Kärnten (1)
- Steinwender Feldkirchen in Kärnten (13)
- Steuerberatungs Feldkirchen in Kärnten (2)
- SteuerberatungsgesmbH Feldkirchen in Kärnten (2)
- Stevic Feldkirchen in Kärnten (1)
- Stickler Feldkirchen in Kärnten (1)
- Stieger Feldkirchen in Kärnten (1)
- Stingl Feldkirchen in Kärnten (4)
- Stippernitz Feldkirchen in Kärnten (1)
- Stocker Feldkirchen in Kärnten (3)
- Stöckl Feldkirchen in Kärnten (1)
- Stöger Feldkirchen in Kärnten (2)
- Stotter Feldkirchen in Kärnten (1)
- Stoxreiter Feldkirchen in Kärnten (2)
- Stracke Feldkirchen in Kärnten (1)
- Stranig Feldkirchen in Kärnten (10)
- Strasser Feldkirchen in Kärnten (4)
- Strauß Feldkirchen in Kärnten (2)
- Strießnig Feldkirchen in Kärnten (15)
- Strohmaier Feldkirchen in Kärnten (2)
- Strohmayer Feldkirchen in Kärnten (3)
- Strohmeier Feldkirchen in Kärnten (2)
- Stromberger Feldkirchen in Kärnten (5)
- Struckl Feldkirchen in Kärnten (2)
- Struggl Feldkirchen in Kärnten (2)
- Stückler Feldkirchen in Kärnten (2)
- Stuhler Feldkirchen in Kärnten (2)
- Sulejmanovic Feldkirchen in Kärnten (1)
- Sumann Feldkirchen in Kärnten (1)
- Suntinger Feldkirchen in Kärnten (2)
- Suppan Feldkirchen in Kärnten (2)
- Suppanz Feldkirchen in Kärnten (1)
- Swietelsky Feldkirchen in Kärnten (1)
- Szabo Feldkirchen in Kärnten (1)


text:
La musiche e jentre dentri des latariis par celebrâ il mont des piçulis produzions caseariis, che ancjemò in dì di vuê al reste vîf. O fevelìn dal “Blanc european festival, l’art intes latariis”, une manifestazion promovude de associazion “Coro Santa Maria Lestans” che si è davuelte pe prime volte jenfri Avost e Setembar in gracie de poie de Fondazione Friuli e de colaborazion di une schirie di Comuns furlans.
Jenfri lis latariis dulà che si à sunât a son chês di Dieç di Tumieç, la ex latarie di Cabie a Darte, la ex latarie di Madone da Çuc a Cjastelgnûf, chê di Maranzanis a Povolâr di Comelians, e ancje chê di Ravasclêt.
«La volontât – al spieghe Riccardo Pes, diretôr artistic de manifestazion – e jere chê di ripuartâ la atenzion viers un lûc che, se di une bande al fâs part dal passât, al è vîf ancje vuê. Tantis personis, ancje int che e à studiât, e je tornade a chescj lavôrs. A son realtâts piçulis che a produsin inmò in dì di vuê cualitât alte».
Tra i artiscj che a àn partecipât puartant la lôr musiche tes latariis, al è il compositôr Karim Younis, il tercet di Londre cun Valeria Pozzo, Joseph Costi, e Yusuf Ahmed, la orchestre di zovins di Belum, ma no si à dome sunât, par vie che la musiche si è unide a altris arts, si che duncje si à vude ancje la partecipazion dal coletîf di danze contemporanie EnidUDanza, la fotografe Ulderica Da Pozzo, il scritôr Stefano Montello, e la atore Giulia Pes.
«La esperience – al conte ancjemò Riccardo Pes, ancje lui tra i partecipants, viodût che al sune il violoncel – e je stade positive: o vin vût une biele partecipazion di public. Là che si podeve, o vin sunât dentri des struturis. In altris câs, di fûr. Bisugne dî che no son stâts problemis di acustiche, anzit, dut si à sintût ben. Par chel che al inten l’ambient, o crôt che al sedi il rûl dal artist chel di trasformâlu in alc altri: a son stâts câs dulà che ancje une cjalderie che e podeve someâ fastidiose, e je deventade part de coreografie dal spetacul. O soi stât content ancje di vê puartât artiscj di difûr a scuvierzi chestis bielis realtâts, inmò une vore impuartantis. La rispueste e je stade buine ancje in tiermins di contats: di fat o vin za regjistrât tancj Comuns che nus domandin di vignî alì di lôr, e o pensìn di tornâ a proponi la manifestazion l’an che al ven ancje ta chescj teritoris, cun chê di slargjâ il program. Il “Blanc european festival” nol à l’obietîf di ricuardâ un mont pastorâl, ma chel di vivi la bielece di chestis realtâts che a son inmò presintis». ❚
Piero Cargnelutti


text:
Aquilee: il cjampanili
Home Trois Troi Furlan Prime tape Aquilee Foto 5
Aquileia - Aiello
Autôr di un dai progjets plui grancj di ricualificazion di Aquilee al è stât il patriarcje Popon (1019-1042) che al à ricualificade la Basiliche, intal stîl (protoromantic) e intai furniments liturgjics, "poponian" al è ancje il poderôs cjampanili alto 73 m.
Lâ sù fin là sù al è fadiôs, ma la viste e ripaie une vore: di là si pues amirâ il paisaç ator, dal mâr aes monts.
Steme comunâl
di Aquilee
Aquileia - Aiello
Steme comunâl
di Aquilee
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Pugjilât tailandês
Il pugjilât tailandês, oben Muay Thai, al è un sport potent di combatiment (art marziâl) ch'al si è disvilupât in Tailandie. Al è cognossût ancje tant che "l'art di ducj i membris", parcé lis mans, i pîts, i camadons e i zenoi a son ducj une vore doprâts.
Ancje se lis pidadis al cjâf a puedin someâ plui impressionancj inte competizion, i esperts di chest sport a asserissin, che lis pidadis bassis (low kicks), i camadons e i zenoi a son plui vastants pai combatents.
Vie pe competizion, il partecipant al fas la cerimonie lungje e il rituâl prime dal combatiment. Chescj a esistin par resons religjosis e a coventin tant che un slungjament e tant che preparazion.
L'alenament pal pugjilât tailandês al è scognossût pale sô intensitât e il so rigôr. Al smire a indurire li oto armis anatomichis, così che essend colpend de tibie dal pugile thailandês xè spess paragonât ad essere colpit di un bastone di baseball. I pugils thailandesis calciano cun la tibie invece dal pît.
El pugilât thailandês ha influenzât molt el svilupp del kick-boxing che xè successivementri crêat intal Gjapon, in Europe ed in Americhe dal Nord.
Quasi tuts i moviments intal pugilât thailandês usano el cuarlp intero, mentre girand l'anca a ogni pidade ed ogni pugno. Di conseguence, i atacs e li difesis intal pugilât thailandês a son plui lents ma plui potents par esempi di chells dal pugilât o dal karate.


text:
Armoniche
La armoniche al è un strument musicâl a aiar formât di un mantis, un diapason e dôs cassis armonichis di len. Al è leât soredut ae musiche popolâr di ducj i paîs, includût il Friûl.
Tai doi estremis il mantis al è movût des cassis di len. La part de man diestre e à ancje un "diapason" cun cualchi tast, che a puedin jessi o come chei dal pianoforte (armoniche a plan) o tascj taronts o botons (armoniche cromatiche), a seconde dal gjenar di strument. Inte part di çampe a son altris botons par i bas e i acuarts di acompagnament.
Storie[cambie | modifiche il codiç]
Il prin brevet di une armoniche (clamât accordion, peraule che vuê e je doprade intune vore di lenghis) al fo dipuesitât ai 6 di Mai dal 1829 a Viene dal costrutôr di orghins e pianos Cyrill Demian cui siei fîs Carl e Guido.
Il strument di Demian al veve dîs botons par eseguî lis liniis melodichis, e doi botons pai bas. Evoluzions sucessivis àn puartât la armoniche a deventâ un strument poliedric, che si pues doprâ in ambits diviers e variis.


text:
E ve chi, a screâ il sît gnûf, cuntune gnove.
E no une gnove a câs, ma la gnove plui gnove che o vin: la croniche dal Contecurte day di îr, a Vile Manin di Passarian!
Scomencîn subit a dî che a jerin ducj presints! Ostîr, famei, berlon, camarele, massarie, poete, cjantôr e parfin la gnovissime coghe, Serena Fogolini, che e je pene rivade e la vin subite metude sot a lavorâ!
Ma cemût ise lade la robe? E lis contis? e cui jerial? E cui la vinçût?
Une robe ae volte.
Intant scomencin cun dî che l’event al jere in direte radiofoniche mondiâl su radio Ondefurlane, e che se cualchidun al à voie di scoltâsal al varès di rivâ adore a sintîle achì opûr fracant il boton chi sot!
E dopo disìn subit cui che a jerin i autôrs des contis, 12, che si son dadis bataie inte suaze dal spetacul, letis dai nestris fedêi letôrs.
Ve chi la liste, cui autôrs che cumò, a gare finide, podìn ancje disvelâus, insiemi cui personaçs che ju àn ispirâts.
- La imboscade, di Checo Tam (Pieri, emigrât tornât in patrie)
- Zuanat e Zuanut, di Laurin Zuan Nardin (Giovanni Rossi)
- Une sentence tribolade, di Massim Furlan (Giuseppe Marchetti)
- Nil, di Gianfranco Pellegrini (Nil)
- Cul cjâf ben adalt, di Carli Pup (Ivo Osvaldo Faleschini)
- Il soldât dismenteât, di Olga Cossaro (Angelo Cossaro)
- Une solite bissebove di Pani, di Gianluca Franco (Toni Zanella)
- Discolç, di Gaetano Cogoi (Bepo)
- Marcoletis intal timp, di Jacum Trevisan (Antonio Franconi)
- Un pês di spartî, de Fuguline (Carlo Podrecca)
- Il çurviel in man, di Milio dai cjans (Giuseppe Calligaris)
- Al è pôc ce ridi, di Rafaêl Serafin (Lucio Dalla Torre)
La gare, come aromai par tradizion, e je stade fate sortegjant lis contis a trê a trê e fasintlis sfidâ, cu la int che, in gracie di une schirie di balonuts, e à votât par chê che e veve miôr. A son saltât fûr cussì, jenfri une cjante e une invenzion dal cjantôr, e jenfri cualchi falope e cualchi ridade dal ostîr, i cuatri finaliscj, che cuntun letôr diferent si son sfidâts.
I finaliscj a son stâts:
- Al è pôc ce ridi, di Rafaêl Serafin
- Zuanat e Zuanut, di Laurin Zuan Nardin
- Une sentence tribolade, di Massim Furlan
- La imboscade, di Checo Tam
E chest che o vês pene let al è ancje l’ordin finâl, ven a stâi che, cundut che al veve ingjanât ancje i siei letôrs, al a vinçût propite l’Ostîr in persone.
Premis, in ogni câs, ‘nd è stâts par ducj i partecipants, in gracie de poie de Societât Filologjiche Furlane, e bielissime e je stade la cornîs dal event, sedi pe Vile Manin, sedi pe mangjative di Sapori Pro Loco.
Ce dî di plui? Us lassin ai vuestris coments, e in curt o tacarìn a meti sù la nestre gnove cjase intal web dutis lis contis dal super event!
Mandi a ducj, e ve chi sot un pocjis di fotografiis (clicâ su lis fotos par ingrandilis).


text:
Eni
Quint Eni (par latin Quintus Ennius; Rudiae, 239 p.d.C. - 169 p.d.C.) fo un poete antîc roman.
Biografie[cambie | modifiche il codiç]
Al nassè, forsit di siôrs, tal 239 p.d.C. a Rudiae, dongje Lecce, là che a si messedavin lis culturis e lis lenghis osche, vadì de int italiche che e viveve in chê regjon, greghe e latine. Biel che al jere soldât te seconde vuere puniche in Sardegne, al cognossè Caton maiôr, che al tornave a Rome de Afriche; chest lu cjapà su e lu puartà a Rome par fâlu cognossi ai sorestants e ai leterâts de capitâl. Difat Eni vignì amì di patrizis, ma di chei de bande contrarie di Caton, chei dal partît dai riformadôrs, e soredut cui Sipions e cun Marc Fulvi Nobiliôr, che ur dedicà a Sipion l'african il Sipion, e a Nobiliôr une tragedie, la Ambracia: cuant che chest le a scombati cuintri dai Etolis, tal 189 Eni lu compagnà e scrivè il dram; robis cussì no jerin nancje inmaginabii pai Romans di tai antîc come Caton, che difat al cjapà scandul. Il fi di Marc, Quint Fulvi Nobiliôr, che i fo amì ancje a lui, i fasè vê la suditance e ancje un teren dongje Pesar. Al murì tal 169, juste dopo vê dât fûr la tragedie Thyestes (Tiest).
Il stîl e lis ideis[cambie | modifiche il codiç]
Eni fo unevore impuartant pal troi de leterature e ancje de culture latine, une vere svoltade: al veve supât plui di ducj il spirt de culture orientâl, vadì elenistiche, e mostrà chê vie al mont roman. Al jere il timp che la culture tradizionâl di Rome, chê incjarnade di Caton il censôr, scomençave a cjatâsi in pericul pe influence che e venive di jevât e la clape dai Sipions, cun Eni che al jere il prin, tirave di chê bande. La culture alessandrine che al veve tant supât Eni jere chê baroche de finece, dai artifizis, de elegance, de atenzion pal spirt dal omp come individui e no dome come membri de societât, dal esaltament dai individuis straordenaris e de identificazion dal stât cuntun omp, là che pai tradizionaliscj l'individui al veve di anulâsi al servizi dal stât e la rafinatece nol podeve implicâ che l'indebiliment dal omp, che al veve invezit di stâ simpri salt par fâ il ben di ducj.
Lis oparis[cambie | modifiche il codiç]
Ve lis oparis plui impuartantis di Eni:
- disenûf tragediis ambientadis in Grecie: inspiradis a Euripit, a jerin, come chês dal poete grêc unevore patetichis.
- doi cun personaçs romans: lis Sabinae (Lis Sabinis) e la Ambracia, che al scrivè par incensâ il concuist de citât di bande dal so amì Marc Fulvi Nobiliôr, che al le cun lui fin in Etolie par viodi ce che al faseve e parâlu tal dram.
- doi comediis, ma no masse bielis (Volcaci Sedigit te sô classifiche dai miôrs autôrs di comediis lu incjantone tal ultim puest, disint di vêlu fat parcè che Eni jere masse vecjo; no o crodìn che e sedi lade cussì, parcè che a son poetis antîcs avuâi che a stan in puescj plui plaidevui: lu varà dit par rispiet).
- Annales (Anâls): un poem che e cjante dute la storie di Rome. Al fo une vere svoltade pe poesie latine, sedi pe ideologie, par dutis lis robis scritis tal cjapitul chi sore, sedi pal stîl: a son dutis lis finecis e i artifizis barocs dal alessandrinisim e al è scrit in esametris, il viers che, cjapât diretementri de poesie greghe, al sarès deventât chel plui tipic ancje de chê latine. Bisugne dî che, ancje se Eni al jere galandin e al stave ben atent a la maniere che al scriveve e al dispreseave i poetis latins plui antîcs par jessi gros e tuntars, la tecniche dai siei esametris, stant che al jere un viers gnûf pe lenghe latine, no je disgresade propite dal dut. Il baroc elenistic te poesie di Eni si sint unevore fuart, soredut tes aliterazions; ve un esempli: at tuba terribili sonitu "taratantara" dixit (ma la trombe disè cuntun sun di vê pôre "taratantara"). Al è innomenât il proemi, là che, cjapant inspirazion di chel dai Aìtia (Resons) di Calimac, cha al jere un dai siei plui preferîts, al diseve di jessi l'erêt di Omêr; cundifat, al voleve jessi l'Omêr e il Calimac dai latins, vadì chel che al met su la poesie e chel plui rafinât di ducj.
- Sataris cun metris diviers e forsit ancje cun tocs in prose: a fevelavin di un grum di robis diviersis. A son lis primis di dute la leterature latine e a cjapin la inspirazions di Calimac.
- Scipio (Scipio), là che al incensave l'African maiôr.
- Epicharmus (Epicarmi), inspirât ae filosofie di Pitagore e Empedocli, là che al afirmave che i dius a son simbui de fuarcis de nature.
- Evemer (Evemerus), inspirât ancje lui a Pitagore, là che al dîs che te isule di Panchee e je une inscrizion che e palese che i dius son omps mortâi che a son stâts considerâts deitâts dai altris omps.
- Protrepticus (Esortazion), cun precets morâi.
- Sota (Sotade), poemut licenziôs.
- Hedyphagetica (Deliciosetâts), che al fevelave di bocjadis e mangjativis golosis.
Bibliografie[cambie | modifiche il codiç]
- Paolo Fedeli, Storia letteraria di Roma, Napoli, Ferraro, 2004
- Ettore Paratore, Storia della letteratura latina, Bologne, Sansoni, 1957
Leams esternis[cambie | modifiche il codiç]
- Ènnio, Quinto, treccani.it


text:
Fieste del Patrie dal Friûl 2022
Incuintri al doman
Une produzion Istitût Ladin Furlan “Pre Checo Placerean”, in colaborazion cu la ARLeF – Agjenzie Regjonâl pe Lenghe Furlane
Incuintri al Doman, l’imni uficiâl dal Friûl, intune gnove interpretazion moderne par cure dal grup Moments, nassude di une idee di Moreno Valentinuzzi. Tant che suaze dal Imni e de conte par imagjins a son lis viodudis maraveosis dal Biotop naturâl des Risultivis di Flambri e dal Mulin Braide. La regjie e je di Giorgio Milocco.
Il test di Incuintri al doman
In alt o fradis, / o int di Aquilee, / devant da la Storie, / di front dal doman. / Sin flame ch’e vîf / pes stradis dal mont / sin non di une Patrie / sin fîs dal Friûl. // Scolte o Friûl, / o tiere di libars, / di lenghis e popui / sês cjase di pâs. / Dai secui i paris / nus clamin adun / a fâsi lidrîs di unic destin. / In alt o Friûl, / o Patrie mê sante, / di fuarce e sperance / si viest la tô int. / Un popul sigûr / ch’al cjamine te lûs / incuintri al doman, / incuintri ai siei fîs.
Credits
Regjie di: Giorgio Milocco
Musiche di: Valter Sivilotti
Peraulis di: Renato Stroili Gurisatti
Iniziative musicâl di: Moreno Valentinuzzi
Produzion musicâl: Matteo Avian
Il grup Moments al è componût di: Moreno Valentinuzzi, Stefano Minigutti, Matteo Avian, Diego Valentinuzzi
Vôs intro: Irene e Greta Avian
Regjistrât e mixât di: Matteo Avian li dal Sventracks Studio di Visc
Mastering di: Francesco Marzona
Fruts protagoniscj dal video: Samuel e Matteo Valentinuzzi, Greta Avian
Realizât di: Quasar Corporate
Sogjet e senegjature di: Arianna Picco
Diretôr de fotografie: Tommaso Balestra
Durade: 4.02 min


text:
✽✽ Dispès o sin masse impegnâts a difindi, a proponi la nestre idee autonomiste, di autodeterminazion pal popul furlan, che o corìn il pericul di dismenteâ il parcè di cheste bataie. I atacs si tornin simpri a presentâ e, cuasi ogni dì, si cjatìn impegnâts a bataiâ cuintri i tentatîfs di strenzi i spazis indulà movisi. I esemplis a son tancj: si va dal asset istituzionâl che cun chel si prove a anulâ di un pont di viste gjeografic il Friûl, midiant di un svuacet aministratîf, a chel culturâl dulà che la lenghe e ven calcolade un aspiet folcloristic, intimist e no invezit chel element primari e che al sburte une comunitât.
✽✽ Si cjatìn duncje obleâts a difindi cui dincj chei pôcs spazis concui-stâts, chês leçs che o vin cun fature gjavadis fûr al centralisim roman e regjonâl. Chest sfuarç continui al esaurìs lis fuarcis, al semene sfiducie e pessimisim, nus ridûs a une sumission di timps devant de machine poderose di vuere de propagande stataliste. No dome: in maniere incussiente, si ridusìn a calcolâ strategjiche la difese di chês avanvuardiis, concuistadis cun tante fature, e la resistence e somee la uniche strade percoribile.
✽✽ Che al sedi ben clâr che no dome e je juste e sacrisante cheste resistence, il difindi chel pôc che si è otignût, ma no podìn simpri stâ intal pantan de trincee, in spiete di une gnove canonade, sperant che no sedi chê definitive.
✽✽ Cjalâ di là dal fîl spinât al vûl dî interogâsi sul parcè che o volìn la autonomie, cemût che o volìn aplicâle, ce che e significhe autodeterminazion viers di chel stât che, che si vueli o no, o fasìn part. A son domandis che o scugnìn fâsi no par curiositât inteletuâl e nancje in maniere teoriche, parcè che dome des rispuestis che o sarìn in stât di ufrî e pues nassi chê propueste che e slargje l’orizont de politiche furlaniste.
✽✽ Duncje, si trate di unî la ativitât concrete di denunzie, la pussibilitât, ancje cheste concrete, di soluzions diviersis di chês proponudis dai atuâi, ma ancje passâts, governants, ae vision di un popul furlan che al vûl ritaiâsi il so puest, il so toc di storie inte assemblee plui ample de Europe.
✽✽ In sintesi: o volìn autodeterminâsi par jessi parons dal nestri destin, par afermâ che chest al è un dirit inalienabil. Par dîle in pocjis peraulis: parcè che o volìn che in futûr si vivi miôr.
✽✽ Chest “Sium di une robe”, al disarès Pasolini, al è dai furlans par vie de storie di cheste tiere, par chel Patriarcjât di Aquilee, fâr di civiltât, che nol è nostalgjie dal passât, ma sperance, invît a un futûr di convivence, di integrazion e democrazie.❚
Dree Valcic
(L)INT FURLANE. Furlans pe Europe............
✽✽ Dispès o sin masse impegnâts a difindi, a proponi la nestre idee autonomiste, di autodeterminazion pal popul furlan, che o corìn il pericul di dismenteâ il parcè di cheste bataie. I atacs si tornin simpri a presentâ e, cuasi ogni dì, si cjatìn impegnâts a bataiâ cuintri i tentatîfs di strenzi i spazis indulà movisi. I esemplis a son tancj: si va dal asset istituzionâl che cun chel si prove a anulâ di un pont di viste gjeografic il Friûl, midiant di un svuacet aministratîf, a chel culturâl dulà che la lenghe e ven calcolade un aspiet folcloristic, intimist e no invezit chel element primari e che al sburte une comunitât.